
Introducere 


La 4 octombrie 1957, întreaga lume occidentală a fost şoca- 
tă până în adâncul sufletului când fosta Uniune Sovietică a 
trimis pe orbită legendarul ei satelit Sputnik 1. Şi, cu toate că 
viaţa lui Sputnik 1 era destinată să fie extrem de scurtă - în 
timp ce cobora de pe orbită, la numai patru zile de la începu- 
tul anului 1958, s-a aprins brusc şi s-a transformat în cenuşă 
în atmosfera superioară a Pământului -, valoarea propagan- 
distică a simplei lansări, în perioada de apogeu a tensiunilor 
Războiului Rece, a fost aproape incalculabilă şi practic impo- 
sibil de depăşit. 


Guvernul Statelor Unite ale Americii s-a simţit imediat 
deopotrivă panicat şi extrem de vulnerabil, după ce ruşii în- 
vinseseră atât de categoric în primii pași ai cursei spre spaţiu. 
Ca rezultat al acestei înfrân- 
geri a Statelor Unite, guvernul, 
armata şi comunitatea colectivă 
de informaţii a CIA, NSA şi FBI 
au recunoscut rapid cumplita 
necesitate - din punct de ve- 
dere ştiinţific, psihologic şi al 
apărării - de a ajunge din urmă 
ceea ce reprezenta, la momentul 
respectiv, cea mai mare şi mai 
neprevăzută dezvoltare tehnolo- 
gică din lumea comunistă. 

Într-adevăr, Congresul SUA 
era atât de îngrijorat, încât, 
îngrozit de saltul-surpriză în Machetă a satelitului sovietic 
spaţiu al sovieticilor, a solicitat Sputnik 1. 


o ] 


în unanimitate acţiuni rapide, concertate şi unificate din par- 
tea guvernului, ca întreg, pentru refacerea echilibrului puterii, 
care fusese deteriorat acum într-un mod atât de drastic şi de 
rapid. Se susţinea, logic şi cu tărie, că nu se putea permite, în 
nicio circumstanţă, ca Uniunea Sovietică să câştige o poziţie 
atât de avansată şi nici chiar una mai modestă în domeniul, 
neexplorat anterior, al spaţiului şi, cu atât mai puţin, exact în 
domeniul care, după părerea multor personalităţi din comu- 
nitatea științifică şi din Forţele Aeriene şi Forţele Terestre, era 
posibil să devină majoritar militarizat, şi asta într-un viitor 
apropiat. 

Preşedintele Dwight D. Eisenhower şi personalul său, 
recunoscând cu abilitate că lumea veche și familiară din jurul 
lor se schimba rapid, drastic şi într-un mod care nu fusese 
anticipat până atunci, au iniţiat primii paşi, prudenţi şi neîn- 
cercaţi anterior, pentru a rectifica situaţia şi a echilibra lupta 
precară pentru supremație, încă în desfășurare în momentul 
respectiv, dintre puterile estice şi cele vestice. În acele clipe, 

a fost înţeleasă clar necesitatea stringentă a apariţiei unui 
organism nou, care să se ocupe de acel teritoriu la fel de nou, 
şi anume de spaţiul extraterestru. 

În primele luni ale anului 1958, Comitetul Naţional 
de Consultanţă pentru Aeronautică (National Advisory 
Committee for Aeronautics - NACA) îşi începuse deja acţiu- 
nea de determinare a modalităților şi circumstanțelor exacte 
în care o organizaţie oficială a guvernului SUA, deosebită de 
toate cele existente anterior, putea să preia controlul total şi 
să dirijeze cu grijă şi competenţă brava lume nouă, pe care 
spaţiul extraterestru o oferea omenirii. 

În aprilie 1958 şi ca rezultat direct al viziunii tot mai dez- 
voltate a NACA, Eisenhower a venit în faţa Congresului şi a 
anunţat cu mândrie înfiinţarea ambițioasă a ceea ce s-a numit 
iniţial Agenţia Naţională a Aeronauticii şi Spaţiului (National 
Aeronautical and Space Agency). Era o veste minunată şi 
exact ceea ce îşi doreau să audă membrii Congresului. Până 
la sfârşitul lunii iulie 1958, Legea Naţională a Aeronauticii 
şi Spaţiului (National Aeronautics and Space Act) fusese 


formulată cu atenţie şi aprobată la nivel prezidenţial. Noul 
organism, cunoscut acum sub denumirea uşor modificată de 
Administraţia Naţională a Aeronauticii şi Spaţiului (National 
Aeronautics and Space Administration), NASA, aşa cum este 
ştiută astăzi de toată lumea, se născuse cu adevărat şi înce- 
puse să iniţieze rapid planurile prin care Statele Unite să joace 
un rol decisiv şi conducător în spaţiul extraterestru. 

Începând de la acea dată devenită istorică, NASA a plasat 
cu succes nenumărați sateliți pe orbita Pământului, a trimis în 
spaţiu atât bărbaţi, cât şi femei, a transportat o mână de bravi 
astronauți pe suprafaţa celui mai apropiat vecin al nostru, 
Luna, a reinventat şi a revoluţionat călătoria în exteriorul pla- 
netei cu flota sa de navete spaţiale, a trimis sonde fără oameni 
la bord pe planete ca Saturn, Jupiter, Marte şi Venus şi ne-a 
asigurat că omenirea nu mai era încătuşată pe planeta Pământ. 

Dar asta nu este totul. În spatele scenei, există o NASA 
foarte diferită. Unii ar putea spune că există o NASA mai 
întunecată şi mai obscură. Aşa cum vom arăta în curând, este 
vorba de o NASA ce pare a fi plină de poveşti cu muşamalizări 
la nivel înalt şi de secrete legate de: 


e OZN; 

e farfurii zburătoare; 

e forme de viaţă extraterestră din lumi îndepărtate; 

e creaturi ciudate; 

e nave extraterestre prăbuşite; 

ə întâlniri directe cu locuitori ai altor lumi; 

e extratereștri morţi păstraţi în depozite criogenice; 

e documente secrete referitoare la viruşi extratereștri 
mortali; 

e vestitul Chip de pe Marte, despre care mulţi dintre cei 
care l-au cercetat consideră că a fost creat, cu mii de 
ani în urmă, de o rasă de marţieni dispărută demult; 

e fotografii clasificate şi cenzurate cu nave spaţiale 
extraterestre; 

e mărturii şocante şi senzaţionale ale unor astronauți 
chiar din sânul NASA referitoare la convingerile şi 


întâlnirile lor personale cu obiecte de natură extrate- 
restră şi necunoscută; 


Aceasta este lumea ciudată, fantastică și întunecată a con- 
spiraţiilor NASA. 

Capitolul 1 


Implicarea extratereştrilor 


Coincidenţă sau nu, după succesul lansării satelitului 

Sputnik 1 de către Uniunea Sovietică, în octombrie 1957, s-a 
produs o creştere bruscă și neliniştitoare a numărului de re- 
latări referitoare la apariţii ale unor OZN pe teritoriul Statelor 
Unite ale Americii. Deşi scepticii ar putea să ia în calcul posi- 
bilitatea ca aceste numeroase relatări să se datoreze, de fapt, 
nervilor surexcitaţi din timpul Războiului Rece, isteriei şi 
anxietăţii publice, precum şi îngrijorării foarte uşor de înţeles 
trezite de lansarea rusească, alte evenimente legate de OZN 
nu pot fi explicate prin această logică simplă. Un raport al 
FBI din 12 noiembrie 1957, secret până acum, care a devenit 
public prin prevederile Legii privind libertatea accesului la 
informaţie, subliniază foarte clar acest lucru: 


În ultimele două săptămâni, numărul de relatări a 
crescut extraordinar de mult, iar o parte dintre cele mai 
serioase au descris următoarele: un obiect a aterizat în 
Nebraska, cu şase persoane la bord, persoanele respec- 
tive au discutat cu un fermier din Nebraska și apoi au 
ţâşnit înapoi în spaţiu; un obiect incandescent a fost 
văzut trecând în viteză pe cer între Albany, Georgia, şi 
Miami, Florida; o şalupă a Pazei de Coastă a observat 
un obiect uriaş zburând deasupra Golfului Mexic; mai 
multe persoane din statele sud-vestice declară că, în 
timp ce conduceau maşina, au văzut OZN-uri, care au 
produs oprirea motoarelor mașinilor lor.! 


Agenţii speciali ai FBI au continuat să strângă cu sârguinţă 
relatări despre fapte ciudate şi nefireşti, care, pentru o mare 
parte a personalului propriu, păreau să aibă legătură cu o 
invazie cosmică, informându-l metodic pe directorul FBI, J. 
Edgar Hoover, despre natura situaţiei tot mai grave, precum 
şi despre răspunsul armatei americane la problema iritantă 
pusă de prezenţa tot mai numeroasă a OZN: 


Forţele Aeriene urmăresc îndeaproape aceste obiecte 
observate şi toate rapoartele sunt prezentate la 
Centrul Tehnic şi de Informaţii al Aviației, la Baza 
Forţelor Aeriene Wright-Patterson, în Ohio, unde sunt 
evaluate şi analizate. În cazul în care rapoarte ulteri- 
oare vor părea a fi autentice, Forţele Aeriene vor 
anunţa imediat FBI, ţinând cont de interesul nostru 
deosebit pentru problemele legate de spionaj şi 
sabotaj.? 


Într-adevăr, dă de gândit observaţia că această creşte- 
re categoric dramatică a numărului de prezenţe ale OZN şi 
chiar de întâlniri directe cu fiinţe extraterestre a avut loc 
imediat după lansarea de către Uniunea Sovietică a satelitului 
Sputnik 1. Ar fi oare posibil ca ciudaţii locuitori ai altei sau ai 
altor lumi să fi urmărit cu atenţie şi în secret primele încer- 
cări ale rasei umane de a se desprinde din lanţurile sale te- 
restre? Şi, în acest caz, oare chiar aceşti primi paşi ezitanţi în 
afara atmosferei noastre să fi provocat această agitaţie preo- 
cupată la vizitatorii extratereştri de pe planete îndepărtate? 

Poate fi important şi relevant de observat că, până în 1957 
şi pe parcursul a puţin mai mult de un deceniu, rasa umană 
a dezvoltat cu succes energia atomică, a distrus două oraşe 
japoneze cu bombe atomice, a dezvoltat tehnologia avansată 
a rachetelor şi, în cele din urmă, a depăşit limitele propriei 
planete. Cu alte cuvinte, s-ar putea ca, exact în acest moment 
specific al istoriei noastre mai mult decât în oricare altul, 
vizitatorii extratereştri să fi început să se intereseze serios de 
noi şi să-şi exprime îngrijorarea profundă faţă de acţiunile 

noastre. Totodată, unii ar putea fi dispuşi să speculeze că 
aceste civilizaţii extraterestre avansate, care ne urmăreau pe 
ascuns la finalul anilor 1950, au desfăşurat astfel de cercetări 
şi supravegheri intense, în nenumărate alte ocazii, în Univers. 
Mai ales atunci când civilizaţii tinere şi în plină dezvoltare au 
reuşit acel salt uriaş din lanţurile propriei planete, când avi- 
oanele cu elice care aruncau bombe asupra inamicilor au fost 
rapid înlocuite de rachete intercontinentale cu capacitatea de 
a distruge total oraşe, țări şi culturi întregi. 

Aceste întrebări, probleme şi speculaţii controversate 
adaugă o provocare suplimentară la faptul că, numai câţiva 
ani mai târziu, la începutul anilor 1960, când planurile NASA 
de activitate în spaţiu au ajuns la nivele extrem de ambiţioa- 
se şi cutremurătoare, Donald N. Michael, care era, pe vremea 
aceea, angajat la prestigioasa Brookings Institution, a pregătit 
un document detaliat pentru Comitetul de Studii pe Termen 
Lung al NASA, cu titlul Proposed Studies on the Implications 
of Peaceful Space Activities for Human Affairs (Studii pro- 
puse despre implicaţiile activităţilor spaţiale paşnice pentru 
omenire), care a fost prezentat Camerei Reprezentanţilor din 
cel de-al 18-lea Congres al Statelor Unite, la 18 aprilie 1961. 
Conceperea, prezentarea şi natura documentului în cauză 
s-au dovedit a fi un moment esenţial în lunga şi întortochea- 
ta istorie a NASA şi în relaţia ei cu toate lucrurile de origine 
nepământeană şi extraterestră. Raportul a fost cu adevărat de 
excepţie: au fost consultate şi chestionate pe larg peste 200 
de personalităţi din toate disciplinele care puteau să aibă o 
influenţă asupra viitorului rasei umane în domeniul spaţiului 
extraterestru. 

Cu alte cuvinte, era un proiect unic şi semnificativ, care 
se pare că i-a oferit personalului NASA un material valoros, 
sub formă de informaţii, sfaturi, ipoteze şi recomandări ale 
experţilor despre aspecte majore legate de spaţiul extrateres- 
tru în momentul respectiv. Documentul elaborat la Brookings 
reprezintă o lectură foarte importantă dintr-un motiv foarte 
clar: reuneşte aspectele esenţiale ale naturii vieţii extrateres- 
tre şi potenţialele implicaţii cutremurătoare pentru întreaga 


rasă umană, dacă, într-o zi, vor fi descoperite culturi extrate- 
restre avansate sau dacă acestea ne vor descoperi pe noi. 

Chiar în aceşti primi ani de formare, NASA era extrem 
de preocupată și își concentra o mare parte a atenţiei asu- 
pra ideii teoretice că rasa umană va avea cel puţin o formă 
de contact cu civilizaţii extraterestre inteligente din spaţiul 
exterior sistemului nostru solar. Faptul că raportul redactat la 
Brookings se ocupa pe larg de numeroasele şi variatele aspec- 
te spinoase, care ar putea foarte bine să apară din întâlniri 
directe cu o rasă extraterestră, ridică, în mod clar, următoa- 
rea întrebare semnificativă: era oare NASA îngrijorată, din 
cauza a ceea ce se întâmplase imediat după lansarea de către 
sovietici a satelitului Sputnik 1, în 1957, că propriile misiuni 
spaţiale ar putea provoca rapid un val de întâlniri cu OZN, în 
interiorul şi în jurul Statelor Unite? Sau, altfel spus, această 
îngrijorare a avut vreun efect, mare sau mic, asupra deciziei 
NASA de a solicita raportul Brookings? Cu aceste întrebări în 
minte, să aruncăm o privire atentă asupra părţilor relevante 
ale acestui document istoric, numit: Proposed Studies on the 
Implications of Peaceful Space Activities for Human Affairs. 

O anumită secţiune a raportului, intitulată The 
Implications of a Discovery of Extraterrestrial Life (implicaţiile 
descoperirii vieţii extraterestre), a generat foarte multe co- 
mentarii şi un interes deosebit în momentul publicării sale 
chiar şi în mass-media care, în general, batjocorea şi ironiza 
toate discuţiile despre extratereștri prietenoşi sau ostili, 
vizitatori din lumi îndepărtate. Dar acesta nu era un raport 
oarecare, redactat de amatori, pregătit de admiratori creduli 
ai genului ştiinţifico-fantastic sau de fanatici ai OZN. Nu, 
temele, ideile şi chiar avertismentele referitoare la numeroa- 
se şi variate rezultate posibile ale interacțiunii directe sau 
chiar indirecte cu extratereştrii erau produse de unele dintre 
cele mai savante minţi din Statele Unite ale Americii, care își 
exprimaseră expertiza în aceste probleme. 

Trebuie observat faptul că, spre surprinderea unor repre- 
zentanţi ai mass-mediei americane, foarte puţini dintre acei 
savanţi consultaţi de Brookings Institution fuseseră de acord 

să elimine posibilitatea ca, într-o zi, omenirea să se confrun- 
te cu fiinţe superioare, provenite dintr-o lume posibil foarte 
asemănătoare cu a noastră sau, dimpotrivă, dintr-o lume 
radical diferită de planeta pe care locuim. E adevărat, docu- 
mentul acesta subliniază clar că în comunitatea ştiinţifică 
existau îndoieli majore şi mult scepticism că va veni vreodată 
ziua în care se va produce un contact efectiv, faţă în faţă, cu 
E.T. De fapt, concluzia aproape unanimă era că cel mai pro- 
babil mediu prin care vom obține, în cele din urmă, confir- 
marea că rasa umană nu este singură în Univers este radioul. 
Interesant, în paginile documentului Brookings a apă- 
rut şi ipoteza că obiecte, dispozitive sau structuri antice, 
lăsate pe suprafaţa Lunii (sau chiar pe suprafaţa unora dintre 
planetele din apropierea sisternului nostru solar) cu mii de 
ani în urmă de inteligenţe nonumane, ar putea să-i ofere 
NASA indicii sau chiar dovezi clare care să sugereze cu tărie 
că a fost viaţă acolo, în decursul lungii și turbulentei noas- 
tre istorii, mult mai aproape de casă decât am fi putut crede 
înainte. 


Strict secret 


Dacă existenţa unor forme de viaţă extraterestră ar fi 
confirmată, într-o zi, fără nicio urmă de îndoială şi dacă, 
apoi, s-ar lua hotărârea ca această descoperire să fie dez- 
văluită publicului şi mass-mediei, care ar fi efectul posibil? 
Care ar fi implicaţiile unei astfel de dezvăluiri? Oare haosul 
şi teama se vor instaura rapid, la nivel mondial? S-ar putea 
ca ordinea socială să se dezechilibreze și să se poticnească 
ireversibil, înaintea unei prăbuşiri şi implozii spectaculoase? 
Oare vor apărea sentimente de uluire şi consternare faţă de 
fraţii noştri cosmici şi de intenţiile lor, prietenoase sau nu, 
în raport cu noi? Oare vom ajunge să ne bazăm prea mult pe 
presupusele tehnologii avansate şi minuni ştiinţifice pe care 
o rasă aflată cu secole înaintea noastră ar putea să le aibă de 
oferit umilei rase umane? Cu alte cuvinte, cu privire la acest 


ultim punct, s-ar putea ca şi cultura noastră să se trezească 
înghițită total de cea a inteligenţelor extraterestre aproape 
omnipotente din mijlocul nostru, până la nivelul în care ci- 
vilizaţia şi modul nostru de viaţă familiar să ajungă o simplă 
amintire distorsionată, folclor, mit, legendă aproape uitată? 
Acestea erau întrebări de o importanţă şi o relevanţă vitale 
pentru cei de la Brookings şi NASA. 

Indiferent de rezultatul posibil, Brookings Institution con- 
sidera că răspunsurile la aceste întrebări şi la multe altele vor 
fi modelate într-o măsură semnificativă de aspectele sociale, 
sociologice, culturale şi de credinţele religioase ale publicului 
din întreaga lume, precum şi de credinţele similare, de nivelul 
de acceptare şi de ideologiile manifestate de conducătorii 
noştri aleşi şi de autorităţile religioase. 

Partea pozitivă a tuturor acestor speculaţii era scena- 
riul bine-venit prin care locuitorii Pământului se vor uni, în 
sfârşit, sub un singur stindard, atunci când se vor confrunta 
cu un contact extraterestru direct. Cu alte cuvinte, în urma 
dezvăluirii faptului că extratereştrii sunt printre noi şi că nu 
au de gând să plece, s-ar putea să existe un imbold la nivel 
planetar ca să ne considerăm cu toţii fiinţe umane, cetățeni 
ai unui Pământ unit şi paşnic, nu - aşa cum suntem acum, aş 
spune eu - o amestecătură de naţiuni, ce pare să se concen- 
treze dintotdeauna asupra conflictelor, supremaţiei şi rivali- 
tăţii naţionale. 

Însă, în ciuda acestor presupuneri măreţe referitoare la 
ce s-ar putea întâmpla dacă s-ar face, într-o zi, o dezvălui- 
re către publicul general despre un contact extraterestru, în 
paginile documentului Brookings sunt prezentate anumite 
consideraţii despre respectivul scenariu controversat, dar 
nu în legătură cu momentul în care publicul să fie înștiințat 
despre contactul cu inteligenţe extraterestre, ci cu ideea dacă 
publicul general ar trebui informat vreodată. Bineînţeles, în 
prezent, teoria incendiară că elemente din guvernul SUA, din 
armată, din comunitatea informaţiilor şi chiar de la NASA 
au ales să ascundă publicului cunoştinţele lor referitoare la 
vizite extraterestre şi la OZN este extrem de răspândită. În 

această privinţă, am putea specula convingător că raportul 
Brookings nu se baza doar pe simple speculaţii. 

În mod deloc surprinzător, concluziile raportului au pro- 
dus valuri mari în mass-media americană a momentului. Un 
exemplu perfect este faptul că, la 15 decembrie 1960, chiar 
New York Times a dedicat un spaţiu semnificativ de pagină 
istoricului şi controversatului raport. Cotidianul sublinia că 
NASA fusese avertizată să fie gata şi să se pregătească pentru 
descoperirea unor forme avansate de viaţă în spaţiu. Times 
nota, de asemenea, una dintre cele mai importante şi critice 
probleme ridicate, şi anume că raportul elaborat la Brookings 
Institution releva că noi, ca civilizaţie, am putea avea de su- 
ferit în mod nefavorabil şi semnificativ în cazul confruntării 
cu o rasă de fiinţe ce posedă o inteligenţă net superioară şi 
tehnologii deosebit de avansate. 

Raportul de la Brookings a fost comentat şi de unul dintre 
primele şi, categoric, cele mai influente și respectate gru- 
puri de cercetători civili ai OZN din Statele Unite, National 
Investigations Committee on Aerial Phenomena NICAP 
(Comitetul Naţional de Investigaţii asupra Fenomenelor 
Aeriene), care fusese înființat în 1956 de un savant fizici- 
an vizionar, numit Thomas Townsend Brown. În numerele 
din decembrie 1960/ianuarie 1961 ale jurnalului său, UFO 
Investigator, sub titlul justificabil „Space-Life Report Could Be 
Shock“ („Raportul despre viaţa extraterestră ar putea şoca“), 
NICAP confirma opinia ziarului New York Times, conform că- 
reia descoperirea unor fiinţe extraterestre inteligente în mijlo- 
cul nostru ar putea avea un efect sever și nu neapărat pozitiv 
asupra modului de gândire al publicului, la nivel mondial: 


Avertismentul NASA cu privire la un posibil şoc pentru 
public, în urma descoperirii unor civilizaţii mai avansa- 
te, sprijină argumentele anterioare ale NICAP împotriva 
păstrării secretului în privinţa OZN de către Forţele 
Aeriene. Toate informaţiile referitoare la OZN ar trebui 
făcute publice acum, astfel încât să fim pregătiți pentru 
orice eventualitate. 


Este foarte posibil ca şi NASA să fi avut o dorinţă adâncă 
şi chiar o necesitate presantă de a fi pregătită pentru abso- 
lut toate posibilităţile - bune, cumplite, anticipate sau altfel. 
Raportul elaborat de Brookings nu a fost un document strict 
secret în sine. Cu toate acestea, el formulează avertismente şi 
observaţii ferme către NASA referitoare la: a) posibile reper- 
cusiuni politice şi/sau sociale care ar putea să apară, teoretic, 
în urma anunţului că extratereștrii există; b) potenţiala dezin- 
tegrare a societăţii, care poate urma ca efect al unei astfel de 
dezvăluiri semnificative; c) aspectul controversat al dezvă- 
luirii sau ascunderii de public veștilor referitoare la desco- 
perirea vieţii extraterestre. S-ar putea ca toate acestea să fi 
determinat sursele superioare şi de elită din interiorul NASA 
să formuleze planuri secrete de a îngropa definitiv, cât mai 
departe posibil de ochi şi minţi curioase, absolut toate dove- 
zile referitoare la formele de viaţă extraterestre şi la OZN. 

Este absolut sigur şi imposibil de negat că, odată cu înain- 
tarea în deceniul 1960, s-au dezvoltat şi numeroase şi variate 
teorii şi acuzaţii despre legătura dintre NASA şi conspirații 
şi mușamalizări la nivel înalt referitoare la OZN. Faptul că 
agenţia spaţială era hotărâtă să nege toate presupunerile că 
ar fi ascuns publicului în mod deliberat cantități semnificati- 
ve de date secrete referitoare la OZN sau, similar, că deţinea 
dovezi senzaţionale despre descoperirea unor forme de viață 
extraterestră avansate putea fi perceput foarte bine ca o do- 
vadă clară că NASA decisese să acorde o foarte mare atenţie 
raportului elaborat de Brookings, opiniilor acestuia legate de 
posibila schimbare a lumii şi scenariilor de prăbuşire la nivel 
planetar cuprinse în acesta. 

Înainte de a trece mai departe, merită să amintim cuvintele 
răposatului cercetător Mac Tonnies, care a adus o contribuţie 
valoroasă în dezbaterea documentului Brookings şi a conți- 
nutului acestuia: 


Chiar propria noastră istorie reprezintă un exemplu al 


modului în care civilizaţii avansate din punct de vedere 
tehnologic supun, în mod inevitabil, culturi mai puţin 

dezvoltate nu numai prin dezmembrarea lor violentă, 
ci şi prin introducerea unui virus agresiv al apatiei. 
infamul raport elaborat de Brookings pentru NASA, 
care recomandă ca descoperirea artefactelor extrate- 
restre să fie ascunsă, de teamă să nu paralizeze 
acţiunile de cercetare şi dezvoltare, reprezintă, poate, 
cea mai clară explicaţie a acestei idei. Se pare că 
interacționăm cu o inteligenţă extraordinar de răbdă- 
toare care, în ciuda avantajelor sale asupra ştiinţei 
terestre, pare să se limiteze la un refuz constant de a 
se face cunoscută la scară largă. Dacă aceasta indică o 
moralitate călăuzitoare sau o necesitate pragmatică, 
rămâne de văzut. Contrar aşteptărilor majorităţii, 
vizitatorii noştri au optat pentru o formă mai gradată 
de contact, evidenţiată atât de natura deseori teatrală a 
vehiculelor vizibile pe cerul nostru, cât şi de comporta- 
mentul presupuşilor lor ocupanţi.? 


Şi Toonie adăuga: 


Eu sugerez că această inteligenţă a jucat un rol semni- 
ficativ în accelerarea ocazională a dezvoltării speciilor 
noastre, precum şi în menţinerea noastră într-o stare 
periodică de aşteptare, scăzând pericolul să ne auto- 
distrugem. Într-un fel, moştenirea umană a fost scrisă 
astfel încât să corespundă unui tipar extraterestru 
despre care ştim prea puţine sau chiar nimic. Dar 
dovezile istorice, mitologice şi existenţiale disponibile 
au tendinţa să sprijine un raison d'être în mare parte 
binevoitor. Poate că suntem „dădăciţi“ pentru a crește 
conform propriei unicităţi, după care „ceilalţi“ să nu 
mai aibă altă alegere decât să ne trateze ca pe egali. 


Capitolul 2 


De la Mercury la Gemini 


Nu se poate nega că majoritatea copleșitoare a astronauților 
NASA, care s-au aventurat în spaţiu, nu a confirmat şi nici nu 
a împărtăşit date extraordinare despre OZN-uri, farfurii zbu- 
rătoare, teorii şi afirmaţii că ar fi posibil ca extratereştrii să 

fi vizitat Pământul în trecutul apropiat sau că NASA s-ar afla 
în posesia unor cunoştinţe strict secrete referitoare la astfel 
de probleme şocante. Cu toate acestea, există câţiva care au 
făcut comentarii pozitive referitoare la OZN-uri şi extrate- 
reştri şi, ţinând cont de expertiza şi de statutul de legendă 

al autorilor acestor afirmaţii, spusele lor reprezintă o lectură 
extrem de semnificativă şi de impresionantă. 


Să începem cu un erou absolut al NASA, Gordon Cooper, 
care a fost unul dintre astronauții misiunii Mercury Seven. 
lată ce spune chiar NASA despre Mercury: 


La 7 octombrie 1958, au fost iniţiate acţiuni pentru 
declanşarea unui proiect spaţial cu oameni la bord, la 
nivel naţional, numit ulterior Proiectul Mercury. Durata 
Proiectului Mercury a fost de aproximativ patru ani şi 
opt luni din momentul lansării oficiale până la încheie- 
rea misiunii de 34 de ore pe orbită a astronautului 
(Gordon) Cooper.! 


Gordon Cooper a susţinut că a avut chiar el întâlniri cu 
OZN-uri, şi-a exprimat convingerea că extratereștri din afara 
sistemului nostru solar se află printre noi şi a oferit chiar 
declaraţii remarcabile despre controversa privind OZN-urile 

în faţa unor personalități 
importante şi influente 
din interiorul prestigioasei 
Organizaţii a Naţiunilor 
Unite. Cooper a pătruns 
prima dată în lumea 
misterioasă a obiectelor 
zburătoare neidentifica- 
te în 1951, când a avut o 
serie de întâlniri cu nave 
spaţiale zburătoare gen 
farfurii, într-o perioadă 
de câteva zile, în timp ce 
activa în Forţele Aeriene 
ale SUA din Germania de 
Vest. Conform spuselor 
lui Cooper, aceste întâlniri 
avuseseră loc atunci când 
el şi alți câţiva piloţi zbu- 
rau la bordul unor avioane 
F-86, în patrulă deasupra 
Germaniei de Vest, iar 


Astronautul participant la Proiectul 


À Mercury al NASA Gordon Cooper a 
atenția le fusese brusc crezut cu tărie în OZN-uri. 


atrasă de ceva ce semă- 


na cu un convoi uriaș, la 

mare înălțime, de avioane de formă circulară. Absența totală 
a aripilor, a cozilor, a elicelor şi chiar a motoarelor, precum 

şi viteza lor fantastică şi capacitatea incredibilă de manevră 
i-au făcut pe Cooper şi pe camarazii lui să ajungă la o singură 
concluzie: avioanele neobişnuite care îi consideraseră demni 
de atenţie nu erau altceva decât farfurii zburătoare de pe o 
altă planetă. 

Uimitor este că, pentru cel puţin încă 72 de ore, sute de 
astfel de aeronave au împânzit cerul deasupra Germaniei de 
Vest şi, cu această ocazie, i-au surclasat pe cei mai buni piloţi 
şi cele mai bune aparate de zbor ale Forţelor Aeriene ale SUA. 
Cooper s-a convins rapid că farfuriile zburătoare nu erau 


produse de ruşi sau de englezi şi nici chiar de propriul său 
guvern sau de armată. Punctul lor de origine era mult mai 
îndepărtat, spaţiul extraterestru, fiind singura lui concluzie. 

Considerând că prezenţa unor nave spaţiale extrateres- 
tre în chiar mijlocul nostru putea avea o influenţă directă 
asupra securităţii şi apărării naţionale, Cooper şi colegii 
săi piloţi au conchis că cea mai înţeleaptă acţiune era să-şi 
informeze rapid superiorii direcţi despre natura incredi- 
bilă a întâlnirilor lor, numărul mare de aeronave pe care le 
văzuseră fiecare dintre ei şi tehnologia uluitoare pe care o 
posedau cei ce se presupunea că pilotau acele OZN-uri şi 
care nu se temeau deloc să facă astfel de demonstraţii pe 
cerul Europei. 

Superiorii informaţi nu au fost deloc impresionați de 
relatările lui Cooper şi ale prietenilor săi. Au trecut cu ve- 
derea, în mod scandalos, absolut toate rapoartele, categori- 
sindu-le în mod sumar şi arogant drept simple exemple de 
confuzie de identitate. Cooper a fost asigurat de personalul 
superior al Forţelor Aeriene că ceea ce văzuseră toţi acei 
piloţi cu experienţă şi bine antrenați nu erau altceva decât 
păstăi zburând la mare altitudine. Da: păstăi. Nu pot să nu 
mă întreb: dacă aviatori experţi, antrenați şi cu experienţă 
îndelungată din Forţele Aeriene ale SUA nu au fost capabili 
să facă diferenţa între ceva atât de pământean şi normal ca 
nişte păstăi şi ceva atât de fantastic, futurist şi categoric 
nepământesc, ca o farfurie zburătoare, atunci echipajele re- 
spective nu ar fi trebuit trecute imediat la sol şi supuse unei 
serii de teste şi evaluări psihologice, fizice şi mentale? 

Dar aceasta nu s-a întâmplat. În schimb, echipajelor 
respective li s-a ordonat, pur şi simplu, să uite ceea ce 
văzuseră - sau, mai exact, ceea ce crezuseră că văzuseră - şi 
să-şi continue misiunile obișnuite de patrulare deasupra 
Germaniei de Vest, concentrându-se asupra observării unor 
obiecte mult mai pământene, de natură presantă, cum ar 
fi activităţile militare ale ruşilor. Se pare că se poate trage 
concluzia foarte clară că cineva de rang superior din Forţele 
Aeriene nu voia să atragă atenţia asupra unui fenomen 

nepământean care, oricât doreau ei să-l ignore, părea să nu 
aibă nicio intenţie să dispară în viitorul apropiat. 

Dar abia în 1957 avea să se încingă cu adevărat situaţia 
pe frontul OZN-urilor pentru omul care era destinat, doar 
câţiva ani mai târziu, să devină un jucător important în 
programul spaţial Mercury al NASA. În momentul respectiv, 
Cooper abia împlinise 30 de ani, urcase la gradul de căpitan 
şi primise o nouă misiune: la Secţiunea Avioane de Vânătoare 
a Diviziei de Testare şi Zboruri Experimentale de la Baza 
Forţelor Aeriene din Edwards, California. 

Într-o dimineaţă din prima săptămână a lunii mai 
1957, doi colegi şi prieteni ai lui Cooper, James Bittick şi 
Jack Gettys, se aflau în misiune lângă un lac secat, la BFA 
Edwards. Scopul prezenţei lor în acea albie de lac era să 
execute fotografii de înaltă calitate ale avioanelor militare 
care veneau să aterizeze la baza aeriană. Cu alte cuvinte, 
era doar o zi simplă, de rutină, lipsită de surprize, din viaţa 
celor doi militari ai Forţelor Aeriene. Sau, cel puţin, aşa era 
atunci când a început. Dar nu a rămas lipsită de surprize 
prea mult timp. 

În cursul dimineţii, Bittick şi Gettys au fost uimiţi şi şo- 
caţi să se confrunte cu o farfurie zburătoare de genul celor 
din filmul Day the Earth Stood Still, care a apărut în câmpul 
lor vizual, a plutit o vreme pe cerul dimineţii într-o manieră 
foarte asemănătoare cu un elicopter, după care a aterizat cu 
atenţie şi pentru scurt timp pe terenul încins al deşertului, 
la numai aproximativ 50 m de locul în care se afla perechea 
şocată de militari, apoi a urcat din nou pe cer şi a dispărut 
într-o linişte totală şi ireală. Din fericire, Bittick şi Gettys fi- 
ind fotografi şi cameramani talentaţi, cei doi au avut prezen- 
ţa de spirit să execute atât fotografii, cât şi filmări ale scenei 
incredibile ce se desfăşura în faţa ochilor lor uluiţi. Cu astfel 
de imagini şi filme potenţial nepreţuite în mână, Cooper, 
după ce i se prezentase ce se întâmplase, a dat rapid un tele- 
fon la Pentagon, ca să raporteze natura uimitoare a activităţii 
din acea dimineaţă. Deloc surprinzător, i s-a făcut legătura 
cu un general, care i-a comunicat pe un ton foarte ferm că 


toate dovezile materiale relevante trebuiau trimise la Pentagon 
fără nicio clipă de întârziere. 

Cooper, dându-şi seama că o comentare a ordinelor unui 
general plin nu ar fi fost cea mai înţeleaptă mișcare pe care o 
putea face, a urmat ordinele respective în cel mai mic detaliu. 
Există totuşi un aspect important, pe care Cooper l-a notat: 


Cum nu mi se spusese să nu mă uit la negative înainte 
să le trimit în SUA, exact asta am făcut atunci când s-au 
întors de la laborator. Eram uluit de ceea ce vedeam. 
Calitatea era excelentă, totul era perfect focalizat, aşa 
cum era de aşteptat de la nişte fotografi cu experienţă. 
Obiectul, redat de aproape, era o farfurie clasică, 
argintiu-strălucitoare şi netedă, exact aşa cum raporta- 
seră cameramanii.? 


Cu toate acestea, nu toată lumea avea să fie de acord cu 
Cooper, Bittick şi Gettys în privinţa celor ce se vedeau în 
imagini. Maiorul Robert F. Spence, de la Biroul Serviciului de 
Informaţii al Bazei Edwards a Forţelor Aeriene, a declarat în 
privinţa acestei probleme controversate, atunci când detaliile 
frapante au devenit cunoscute în afara cercurilor oficiale, că 
ceea ce văzuseră Bittick şi Gettys era un simplu balon, care 
fusese lansat, mai devreme în acea dimineaţă, de personalul 
unei „unităţi meteorologice“ din apropiere. Iar pentru a întări 
ideea că Forţele Aeriene ale SUA pur şi simplu nu erau pregă- 
tite să audă sau să spună ceva despre OZN-uri şi extratereştri, 
Spence a adăugat, cu grijă şi cu convingere, ca notă de subsol: 


Opinia Forţelor Aeriene este că orice încercare de a 
atribui un caracter neobişnuit sau misterios incidentu- 
lui este nefondată şi nu este sprijinită de dovezi.? 


În ceea ce priveşte filmul nepreţuit despre care Cooper 
spunea că fusese tras în acea dimineaţă şi în care se vedea 
ceea ce cei doi colegi ai săi erau siguri că era o aeronavă tip 
farfurie zburătoare, nu a fost făcut public nici măcar jumătate 

de secol mai târziu. În esenţă, problema a rămas aceeaşi până 
în zilele noastre: OZN sau balon, juriul încă dezbate în această 
privinţă. Însă implicarea lui Cooper în situaţii privind lucruri 
zburătoare cu formă de farfurie era departe de a se fi încheiat. 
De fapt, poate ar fi mai corect să spunem că abia începuse. 


Informaţii clasificate 


Sir Eric Matthew Gairy a deţinut poziţia de premier al insu- 
lei Grenada între 1967 şi 1979. În 1977, cu doi ani înainte să 
părăsească postul, Gairy a început să facă un lobby entuziast 
pe lângă Naţiunile Unite pentru crearea unei agenţii, a unui 
birou sau a unui departament care să aibă rolul de „a strânge, 
a coordona şi a corobora informaţii“ despre OZN-uri şi viața 
extraterestră.i 

În octombrie 1977, într-o declaraţie memorabilă la 
Naţiunile Unite, Gairy a afirmat despre OZN-uri: 


Părerea mea este că s-a acceptat faptul că aceste lucruri 
există. Cred că, acum, vrem să cunoaştem natura, 
originea şi intenţiile acestor farfurii zburătoare. Unii 
consideră că au venit să facă bine. Alţii cred că au venit 
ca să stăpânească ființele umane.’ 


De remarcat că Gairy a citat câteva cazuri în care mai multe 
„avioane au fost scoase din funcţiune, dar nu distruse, după 
ce au atacat farfurii zburătoare“. Conform părerilor personale, 
particulare şi liniştitoare ale lui Gairy asupra acestui aspect al 
fenomenului OZN: 


Asta îmi confirmă opinia privind intenţiile lor bune: 
cred că au venit să ajute omenirea, din cauză că omul 


are tendinţe atât de pronunţate de autodistrugere.* 


Ca rezultat direct al intervenţiei unice a lui Gairy la 
Naţiunile Unite, la 9 noiembrie 1978, astronautul Gordon 


Cooper a folosit cuvinte memorabile de încurajare şi sprijin, 
sub forma unei scrisori adresate ambasadorului Griffith, de 
la Misiunea Grenadei la Naţiunile Unite. Cooper a fost direct 
şi concis, aşa cum demonstrează clar cuvintele sale, înre- 
gistrate în dosarele oficiale ale Departamentului de Stat. El a 
subliniat că o astfel de organizaţie, înfiinţată conform liniilor 
directoare sugerate de Gairy, ar trebui să aibă capacitatea, 
scopul şi personalul necesar pentru a fi capabilă să studieze 
în mod ştiinţific subiectul OZN, până la un nivel cu adevărat 
semnificativ şi neatins până atunci. 

Referitor la extratereştri, despre care Cooper accepta cu 
convingere că ne vizitau, el a spus la Naţiunile Unite: 


Mai întâi, trebuie să le demonstrăm că am învăţat să 
ne rezolvăm problemele prin mijloace paşnice, şi nu 
prin războaie, înainte să fim acceptaţi ca membri 
calificaţi ai echipei universului. Această acceptare ar 
aduce posibilităţi uluitoare de progres pentru lumea 
noastră în toate domeniile. În mod categoric, în acest 
caz s-ar dovedi că Naţiunile Unite au un interes 
întemeiat în tratarea corectă şi rapidă a acestui 
subiect.? 


În ciuda eforturilor lui Cooper, ideile ambiţioase, stil 
X Files, ale lui Eric Gairy nu au condus la nimic semnificativ 
sau real. Cu toate acestea, Cooper era departe de a se opri, 
atunci când era vorba de încercarea de a avertiza rasa umană 
asupra prezenţei OZN-urilor extraterestre, despre care con- 
sidera că se află printre noi, şi asta încă de zeci de ani, dacă 
nu şi mai demult. Ca dovadă a acestui fapt, Cooper a făcut 
o serie de declaraţii publice remarcabile despre controversa 
OZN în anul 1980. Fiind chestionat în anul respectiv de re- 
vista Omni asupra subiectului întâlnirii sale din 1951, Cooper 
a confirmat răspicat realitatea acestei întâlniri, adăugând pe 
un ton cu adevărat semnificativ, date fiind poziţia şi experi- 
enţa sa în Forţele Aeriene americane şi, mai târziu, în NASA: 

Ca urmare a legăturii mele cu avioanele şi navele 
spaţiale, cred că am o idee destul de bună despre ce 
deţine oricine de pe această planetă şi despre capacită- 
tile lor tehnologice şi sunt convins că cel puţin o parte 
dintre OZN-uri nu sunt de pe Pământ. 


Apoi, în 1985, când OZN-urile au revenit, pentru scurt 
timp, pe agenda de lucru a Naţiunilor Unite, Cooper a spus 
următoarele cuvinte memorabile, care au fost înregistrate 
pentru posteritate de Departamentul de Stat: 


Cred că aceste vehicule extraterestre şi echipajele lor 
vizitează această planetă venind de pe alte planete, 
care sunt puţin mai avansate din punct de vedere 
tehnic în raport cu noi, cei de pe Pământ.” 


Din nou, însă, în ciuda faptului important şi aproa- 
pe neegalat că un fost astronaut şi erou american extrem 
de respectat întărea personal teoria că s-ar putea ca unele 
OZN-uri să fi fost nave spaţiale extraterestre, Naţiunile Unite 
nu au acţionat prin nicio măsură care să merite a fi menţio- 
nată. Pentru unii membri ai comunităţii publice de cercetare 
a OZN-urilor din perioada respectivă, acest rezultat de-a 
dreptul dezamăgitor a fost perceput ca o primă dovadă că 
Naţiunile Unite erau descurajate în elaborarea unui program 
propriu de studiere a OZN-urilor de forţe mai puternice 
şi mai ascunse, îngropate adânc în rândurile oficialităților 
internaţionale. Totuşi, pentru sceptici şi pentru denigratori, 
decizia Naţiunilor Unite de a nu înfiinţa un organism oficial 
pentru investigarea OZN-urilor, a extratereştrilor şi a far- 
furiilor zburătoare a fost percepută ca o dovadă clară că se 
ajunsese la concluzia că, de fapt, nu era nimic de cercetat. 

Între timp, Cooper a continuat să-şi susţină cu tărie afir- 
maţiile despre întâlnirile sale cu OZN-uri deasupra Germaniei 
de Vest, în 195]. Şi, de câte ori se putea, nu pierdea ocazia 
să amintească problema filmului OZN dispărut de la Baza 
Forţelor Aeriene de la Edwards, din mai 1957. Cooper a murit 


la 77 de ani, în octombrie 2004, cu credinţa fermă, până 
la final, că OZN-urile există şi că nu provin de undeva din 
apropiere. 


Confidenţial 


Gordon Cooper nu a fost singurul dintre astronauții ini- 
ţiali din Proiectul Mercury al NASA care a raportat o întâlnire 
personală cu un OZN. Donald Kent „Deke“ Slayton a făcut 
acelaşi lucru. Slayton a spus că, în timpul unui zbor din 1951, 
a avut prima (şi singura, aşa cum avea să demonstreze istoria) 
întâlnire de aproape cu ceva ce unii ar fi denumit ca vehicul 
controlat inteligent, a cărui origine se pierdea în adâncurile 
unei alte galaxii. 

lată cum a povestit Slayton această întâmplare fascinantă: 


.. tocmai revenea dintr-o răsucire, la aproximativ 

3 000 m deasupra Fluviului Mississippi... Mă întorceam 
la Holman Field când, dintr-odată, am văzut un obiect 
alb, la aproximativ aceeaşi altitudine cu mine, în faţă şi 
puţin în dreapta... Prima mea impresie a fost că arăta 
ca un zmeu. Dar logica îmi spunea că nimeni nu avea 
cum să înalțe un zmeu la o asemenea altitudine. Aşa că 
am început să-l privesc mai cu atenţie, ca să-mi dau 
seama ce era... Cu cât mă apropiam mai mult, cu atât 
semăna mai mult cu un balon meteorologic, şi mi-am 
spus că asta trebuia să fie. Apoi, am zburat pe lângă el 
şi puţin mai sus, la o distanţă de aproximativ 300 m. Şi 
mi s-a părut a fi, într-adevăr, un balon meteorologic cu 
diametrul de 1 m.!0 


Ţinând cont de faptul că, cel puţin la început, era destul 
de convins că nu văzuse altceva decât un mic balon meteo- 
rologic, Slayton a decis să păstreze tăcerea asupra evenimen- 
tului. Dar asta numai până când, câteva zile mai târziu, după 
ce îi povestise indiferent şefului său evenimentul respectiv, 

i s-a spus scurt şi răspicat: „Mişcă-te la Informaţii mâine 
dimineaţă şi prezintă-le un raport“. Atunci când îndeplinise 
ordinul, cei de la Informaţiile Forţelor Aeriene care îl chesti- 
onaseră îi spuseseră că, în ziua în care el văzuse obiectul, o 
companie locală trimisese baloane de cercetare de mare al- 
titudine exact în zona respectivă. Iar, în cursul acelei acţiuni, 
echipajul balonului zărise şi el un obiect zburător misterios, 
care plutise pe cer, după care se depărtase „ca fulgerul“.!! 

Slayton, un om cu o gândire echilibrată şi prudentă, a 
preferat să nu facă speculaţii despre incident, trăgând doar 
concluzia următoare: 


Eu, unul, nu ştiu ce a fost: ceva neidentificat... Pentru 
mine, rămâne o întrebare fără răspuns.!? 


Merită notat că, împotriva părerii iniţiale a multora, 
OZN-urile nu sunt raportate întotdeauna ca având dimensi- 
uni uriaşe. De fapt, mulţi observatori calificaţi au relatat că 
au văzut multe vehicule foarte mici, de origini necunoscute, 
foarte asemănătoare cu cel întâlnit de astronautul Slayton. 

De exemplu, unele dosare despre OZN din 1952, pro- 
venite de la FBI, fac referiri la reperarea unui OZN de către 
un locotenent-comandor din Marina SUA, care a văzut un 
OZN cu diametrul de aproximativ 1,3 m, plutind pe cer, în 
luna martie 1952, aproape de casa lui din Chicago, Illinois. 
Similar, alte dosare ale FBI din aceeaşi lună se referă la ob- 
servarea unui alt OZN mic în vecinătatea oraşului Chicago. În 
acest caz, FBI specifică faptul că martorul „a descris discul ca 
având un diametru de aproximativ 2 m, fiind circular şi alb, 
cu o nuanţă albăstruie. Martorul a declarat că discul părea 
să fie construit dintr-un material metalic, asemănător cu 
aluminiul“.!? 

Deşi sunt convins că unele OZN-uri sunt vehicule pilota- 
te şi controlate de fiinţe din alte lumi şi de pe alte tărâmuri, 
poate că aceste rapoarte speciale - referitoare la OZN-uri 
foarte mici, precum cel văzut de astronautul participant 
la Proiectul Mercury „Deke“ Slayton în 1951 - arată că 


inteligenţele din spatele fenomenului OZN nu sunt cele care 
utilizează vehicule mici, fără piloţi la bord, conduse de la dis- 
tanţă, trimise probabil în misiuni de recunoaștere considerate 
mult prea periculoase pentru aeronave mai mari, cu echipaj 

la bord. Bineînţeles, aceasta este doar o speculație personală, 
dar este o idee ce merită luată în considerare şi ţinută minte, 
care poate reprezenta o explicaţie pentru prezenţa unor astfel 
de OZN-uri mici. 


Strict secret 


După Mercury, următorul program spaţial cu oameni la 
bord al NASA, cunoscut sub numele de Gemini, era destinat, 
de asemenea, să devină legat pe vecie de ideile referitoare la 
extratereştri şi farfurii zburătoare. Iată ce spune NASA despre 
Gemini 


Administraţia Naţională pentru Aeronautică şi Spaţiu a 
anunţat, la 7 decembrie 1961, un plan de extindere a 
programului existent de zbor spaţial cu oameni la 
bord, prin fabricarea unei nave spaţiale pentru două 
persoane. Programul a primit denumirea oficială de 
Gemini la 3 ianuarie 1962.14 


Legătura dintre Gemini şi OZN se datorează unei poveşti 
ciudate, care a apărut în paginile unui raport pregătit de or- 
ganismul ce devenise cunoscut drept Comitetul Condon - un 
titlu neoficial pentru Proiectul privind OZN al Universităţii din 
Colorado, care s-a desfăşurat între 1966 şi 1968, sub con- 
ducerea şi controlul fizicianului Edward U. Condon. Ca primă 
dovadă a legăturii dintre Proiectul Gemini al NASA şi misterul 
obiectelor zburătoare neidentificate, fiţi foarte atenţi la ur- 
mătoarea secţiune a documentaţiei oficiale generate în cursul 
lucrărilor Comitetului Condon, care se concentra asupra a trei 
evenimente NASA/OZN, despre care comitetul a ajuns să con- 
sidere că nu fuseseră rezolvate într-o manieră satisfăcătoare. 

Aceste evenimente speciale au fost descrise de comitet în 


maniera următoare: 


Gemini 4, astronautul McDivitt, observarea unui obiect 
cilindric, cu o protuberanţă. Gemini 4, astronautul 
McDivitt, observarea unei lumini strălucitoare în 
mișcare, la o altitudine superioară celei a navei spaţiale 
Gemini. Gemini 7, astronautul Borman a văzut ceva ce a 
descris drept un „inamic“ zburând în formaţie cu nava 
spaţială. Gemini 4, obiect cilindric cu protuberanţă. 
Astronautul McDivitt a descris observarea, la ora 3:00 
CST, la 4 iunie 1965, a unui obiect cilindric, ce părea să 
posede un braţ întins în lateral, o descriere ce sugerea- 
ză imaginea unei nave spaţiale cu o antenă. Am avut o 
conversaţie cu McDivitt, la 3 octombrie 1967, referitoa- 
re la această observaţie... McDivitt a văzut un obiect de 
formă cilindrică, cu o antenă ca extensie... nu era 
posibil să-i estimeze mărimea, dar avea categoric o 
extensie unghiulară; asta înseamnă că nu părea să fie 


un „vârf“.!5 


S-ar putea să nu aflăm 
niciodată cu adevărat dacă 
ceea ce a văzut McDivitt 
era un OZN autentic sau, 
aşa cum s-a tras con- 
cluzia ulterior, motorul 
auxiliar al celei de-a doua 
trepte a propriei sale 
rachete Titan H. Cu toate 
acestea, există o notă de 
subsol conspirativă la 
această problemă potenţi- 
al importantă. Un docu- 
ment puternic cenzurat şi 
iniţial clasificat al FBI, din 
2 septembrie 1965, oferă 


Programul Gemini al NASA a fost 
multă vreme legat de fenomenul OZN. 


indicaţii precise că o sursă din interiorul NASA a avut acces la 
date incredibile despre OZN, care aveau o legătură directă şi 
distinctă cu misiunea Gemini 4. Mai mult, specifica FBI, ace- 
laşi individ era raportat ca dorind să predea pe ascuns datele 
respective unor anumite persoane care nu aveau nicio formă 
de aprobare oficială sau vreo legătură cu NASA. 

Conform respectivului memorandum al FBI, acum dispo- 
nibil, sursa, al cărei nume rămâne total cenzurat din înregis- 
trarea oficială, a informat agenţi speciali ai FBI din Pittsburg, 
Pennsylvania, că două persoane - dintre care una era de- 
scrisă de FBI ca fiind un student absolvent al Universităţii 
Pittsburg - „făcuseră cunoştinţă cu un angajat NASA [nume 
cenzurat de FBI] şi declaraseră că acesta le-a furnizat in- 
formaţii prin poştă despre obiecte zburătoare neidentificate 
(OZN), pe care le obținuse din dosarele NASA. Sursa crede că 
informaţiile ar putea să fi fost secrete“ 16. 

Documentul FBI despre această problemă continuă pe un 
ton remarcabil: 


Sursa spune, de exemplu, că [cenzurat] a văzut un film 
în care se arăta separarea unei rachete şi apariţia unui 
OZN pe ecran. Înainte de zborul Gemini 4, [cenzurat] a 
spus să fie atent la ceva interesant, pentru că nava 
spaţială avea la bord echipamente pentru detectarea 
OZN-urilor." 


O dovadă solidă că informaţiile divulgate de angajatul 
NASA au fost considerate sensibile atât prin natura lor, cât şi 
prin conţinut este prezentată de un alt extras din documentul 
care se află încă în arhivele FBI: 


[Sursa NASA] îşi plasează scrisorile într-o cutie poştală 
aflată în exteriorul NASA şi pune fire de păr în lipiciul 
plicului, aşa încât destinatarul să-şi poată da seama 
dacă plicul a fost deschis. Această sursă declară că nu 
are niciun motiv să creadă că informaţia ajungea la 
vreo putere străină.!8 

Deşi este, într-adevăr, foarte concis şi cu toate că a fost 
cenzurat serios de FBI înainte de scoaterea din regimul secret, 
conţinutul acestui document deosebit de edificator ridică o 
serie de probleme importante, cum ar fi: 


e Cine era informatorul de la NASA? 

e De unde făcea rost de informaţiile, se pare, strict 
secrete, despre OZN? 

e Ce este adevărat în afirmaţiile respectivului informator 
de la NASA că Gemini 4 ar fi fost echipată cu anumite 
dispozitive nespecificate pentru monitorizarea activi- 
tăţii OZN-urilor în timpul în care se afla în spaţiu? 


Indiferent care ar fi adevărul despre povestea cu OZN a 
misiunii Gemini 4, aceste revelații ciudate, care au ca origine 
FBI, ne creează o suspiciune puternică şi sâcâitoare că este 
posibil să nu fi auzit încă totul despre legătura dintre OZN şi 
Programul Gemini al NASA, nici pe departe. 


Capitolul 3 


Prăbuşirea de la Kecksburg 


Spre sfârşitul după-amiezii de 9 decembrie 1965, după ce 
fusese văzut iniţial pe cer, la altitudine mare, ca o bilă strălu- 
citoare care a traversat o serie de state americane şi chiar şi 
părţi din Canada, un obiect de origini categoric necunoscu- 
te - poate efectiv o navă spaţială extraterestră din vreo lume 
îndepărtată - s-a izbit de sol în adâncurile pădurilor întune- 
coase de lângă micul oraş Kecksburg, din Pennsylvania, situat 
la aproximativ 50 km sud-est de Pittsburgh. 


Imediat după controversatul incident, au apărut - şi con- 
tinuă să apară şi în prezent - poveşti misterioase despre mi- 
litari coborând la locul incidentului ca nişte adevărate muşte, 
despre martori reduși la tăcere, despre un OZN, despre cor- 
puri de extratereştri care fuseseră găsite în pădure şi despre 
conspirații aproape de nivel cosmic. Din fericire, niciuna din- 
tre menţionatele intimidări asupra martorilor nu i-a împiedi- 
cat pe mulți dintre ei să-şi spună poveştile uluitoare despre 
acea zi de mult trecută. lar NASA, așa cum au concluzionat 
unii cercetători ai incidentului, continuă să refuze să cola- 
boreze prin destăinuirea cunoştinţelor sale presupus secrete 
referitoare la ce s-a întâmplat sau nu în acea zi memorabilă, 
în acea pădure întunecată din Pennsylvania. 

Stan Gordon, cercetător şi scriitor dedicat şi întreprinză- 
tor despre o gamă largă de anomalii, a făcut mai mult decât 
aproape oricine altcineva în încercarea de a dezvălui nume- 
roasele şi variatele aspecte complexe ale afacerii Kecksburg. 
De exemplu, în timpul cercetărilor, a dezvăluit relatarea lui 
Bill Bulebush, care îşi regla radioul din maşină, în acea seară 


CONSPIRAŢIILE NASA 


din 1965, când a ridicat privirea şi a văzut obiectul zbură- 
tor deplasându-se dinspre Norvelt spre muntele de lângă 
Laurelville. „Bulebush spune că obiectul a părut să ezite 
deasupra zonei Laurelville“, a notat Gordon, adăugând că 
nava „a făcut după aceea un viraj şi a început să zboare spre 
nord-est, spre Kecksburg, unde omul a văzut-o coborând... 
Se pare că obiectul încetinise înainte să coboare în pădurea 
de lângă Kecksburg, la numai câţiva kilometri depărtare“!. 
Este clar că aceasta este o mărturie importantă. Dacă obiec- 
tul necunoscut care a coborât în Kecksburg avea capacitatea 
de a-şi încetini mişcările în aer, atunci nu prea putea să fie o 
bucată de meteorit. Cuvintele lui Bill Bulebush sugerează, mai 
curând, că obiectul se afla sub o formă de control inteligent. 

Nesurprinzător, dacă se ia în considerare că era vorba 
de o comunitate relativ mică şi foarte unită, incidentul de 
la Kecksburg a devenit imediat o ştire majoră la nivel local. 
Ca primă dovadă, la ora 9 p.m., în aceeaşi seară în care iadul 
începea să se dezlănţuie în jurul localităţii Kecksburg, postul 
de radio local KDKA a transmis o declaraţie ascultătorilor săi, 
dintre care mulţi erau perfect şi acut conştienţi că ceva cu 
adevărat ciudat se întâmpla în imediata lor vecinătate. 

Postul de radio a raportat cu entuziasm că un fulger ne- 
identificat, de culoare portocalie, de pe cer, făcuse ca nu- 
meroase persoane din Ohio, Indiana, Michigan, Pennsylvania 
şi din provincia Ontario din Canada să contacteze armata şi 
serviciile de urgenţă, pentru a-şi relata propriile observaţii 
despre intrusul misterios. Ca rezultat, elemente din Forţele 
Aeriene au făcut câţiva primi paşi prudenţi pentru a încerca 
să rezolve misterul, dar, cel puţin la nivel public, nu găsiseră 
nicio dovadă din care să rezulte că vinovatul era o aeronavă 
sau o rachetă. 

Între timp, a adăugat KDKA, Autoritatea Federală pentru 
Aviaţie oferise sugestia, aparent plauzibilă, că obiectul ne- 
cunoscut ar fi fost una dintre variantele: un meteorit arzând 
în atmosfera Pământului sau rămășițele în flăcări ale unui 
vehicul spaţial - fie american, fie rusesc - care fusese zărit la 
reintrarea în atmosferă. Poate nesurprinzător, militarii de la 


bazele locale de rachete au decis să nu facă comentarii ime- 
diate, aşa cum au specificat şi cei de la postul de radio: „Au 
spus că vor face o declaraţie în jumătate de oră. Multe per- 
soane din zona Greensburg au văzut fenomenul. Se investi- 
ghează. Au fost contactaţi cei de la Staţia de Rachete Oakdale. 
Au spus că vor da o declaraţie în curând. Se fac speculaţii şi 
că ar fi o rachetă a armatei, scăpată de sub control“.? 

Este semnificativ că, din discuţiile aprinse şi speculaţiile 
făcute de o mare parte a locuitorilor din Kecksburg, rezulta 
că ceea ce se prăbuşise în apropierea micuţului lor oraș era, 
nici mai mult, nici mai puţin, o navă a lui E.T. Desigur, în ziua 
şi noaptea în discuţie, întregul orăşel a fost un vulcan de ac- 
tivitate haotică şi zvonuri nebuneşti. Pompierii locali, jurna- 
liştii şi directorul de ştiri de la Radio WHJB au descins cu toţii 
rapid la locul întâmplării. Ei au declarat că au observat o pre- 
zenţă militară considerabilă și semnificativă fie la marginile, 
fie în adâncul pădurii. Era evident că se întâmpla ceva ciudat. 
Şi era chiar posibil să fie vorba de ceva extraterestru. 

Multe persoane au declarat că, în timp ce încercau să 
determine ce se întâmpla în pădure, au fost întâmpinate de 
numeroşi militari înarmaţi. În acelaşi timp, altele au decla- 
rat fără niciun echivoc că au văzut un dispozitiv cu aspect 
metalic, de dimensiuni impresionante, care a fost luat ulte- 
rior de acolo de armată. Ţinând cont că se desfăşura o astfel 
de activitate misterioasă, nu e deloc surprinzător că, în ziua 
următoare, ziarul Tribune-Review, care acoperea zona res- 
pectivă, a oferit un loc special în paginile sale senzaţionalei 
poveşti: „Obiect zburător neidentificat se prăbuşeşte lângă 
Kecksburg - Armata a izolat zona“. 

Toate acestea se plasează într-un contrast total cu presu- 
punerile mult mai pământeşti ale operaţiei Forţelor Aeriene 
ale SUA de investigare a OZN-urilor, Proiectul Blue Book. 

Un purtător de cuvânt al acestuia a declarat că nu fusese- 
ră raportate niciun fel de resturi spaţiale americane, care să 
fi reintrat în atmosfera Pământului în ziua respectivă, aşa 
încât aceasta nu putea fi cauza incidentului raportat. Dar 
ideea senzaţională că o navă spaţială dintr-o altă lume s-ar 

fi prăbuşit sau ar fi aterizat a fost respinsă ca fiind total ab- 
surdă și fără nicio bază reală. În plus, a declarat reprezentan- 
tul Proiectului Blue Book, chiar dacă o sondă spaţială defectă 
lansată de Uniunea Sovietică, codificată Cosmos 96, ar fi 
reintrat în atmosfera Pământului deasupra Canadei în dimi- 
neaţa respectivă, traiectoria ei demonstra că nu era posibil ca 
aceasta să fi jucat vreun rol - semnificativ, tangenţial sau de 
alt gen - în evenimentele ciudate de la Kecksburg. 

Oficialul de la Proiectul Blue Book a fost, totodată, foar- 
te atent să sublinieze pentru mass-media locală că singura 
prezenţă oficială la presupusul loc al impactului era o echi- 
pă formată din trei oameni, care fusese detaşată de Forţele 
Aeriene de la o instalaţie radar amplasată în apropierea 
oraşului Pittsburgh. Sarcina specifică a echipei, se explica 
pentru oricine era dispus să asculte, era să caute toate dove- 
zile legate de ceea ce era posibil să se fi prăbuşit. Dar, oficial, 
nu a fost găsit nimic niciodată. Singurul lucru pe care l-au 
putut sugera Forţele Aeriene, ca un fel de explicaţie, a fost că 
în spatele controversei nu s-a aflat nimic ciudat, ci doar un 
meteorit obişnuit. 

Cu toate acestea, declaraţiile martorilor sugerează cu tărie 
altceva. Stan Gordon a dezvăluit că, în 1990, a fost contactat 
de un bărbat, care i-a încredințat date extinse şi extraordi- 
nare, aparent relevante, despre incidentul de la Kecksburg. 
În momentul respectiv, bărbatul făcea parte dintr-o echipă 
de securitate a Forţelor Aeriene, staționată la Baza Forţelor 
Aeriene de la Lockburne, din apropiere de Columbus, Ohio, 
echipă care, i-a declarat informatorul lui Gordon, a stat de 
pază lângă obiectul din Kecksburg într-un hangar de avioane 
păzit, în primele ore din ziua de 10 decembrie 1965, după ce 
obiectul respectiv fusese transferat pe ascuns din punctul său 
de impact de la Kecksburg, Pennsylvania. Gordon a mai fost 
informat că securitatea bazei fusese mai aspră decât la vizita 
preşedintelui John F. Kennedy, cu câţiva ani înainte. Omul a 
dezvăluit, în continuare, că obiectul a stat la Lockburne cel 
mult câteva ore. După aceea, s-a spus că fusese transferat 
pe ascuns la Baza Forţelor Aeriene de la Wright-Patterson, 


de lângă Dayton, Ohio, care era chiar baza Diviziei pentru 
Tehnologie Străină a Forţelor Aeriene (FTD Foreign Techology 
Division). 


Informaţii clasificate 


Această divizie ar fi fost locul ideal în care orice vehicul 
sau dispozitiv care avea origini neamericane putea fi exa- 
minat, cu atenţie şi într-un secret absolut, de cele mai bune 
minţi ştiinţifice ale armatei. Şi este posibil ca ceea ce a fost 
dus pe ascuns la Baza Forţelor Aeriene de la Wright-Patterson 
să nu fi fost doar o navă de origine necunoscută. Unii au 
sugerat că ar fi fost posibil ca nişte cadavre de extratereștri - 
şi, uluitor, poate chiar extratereştri vii - să fi fost găsite şi 
recuperate de la locul impactului. 

De o relevanţă deosebită pentru acest aspect controversat 
al poveştii ar putea fi relatarea uimitoare a lui Don Sebastian, 
ce locuia la Johnstown, în vremea respectivă, care se afla în 
zona Kecksburg, în vizită la nişte prieteni, atunci când veştile 
incredibile despre prăbuşirea de la Kecksburg invadaseră 
posturile de radio locale. De notat că încercarea lui Sebastian 
şi a prietenilor lui de a păzi accesul la ceea ce se presupunea 
a fi locul prăbuşirii a avut ca rezultat faptul că au auzit un 
urlet ce îngheţa sângele în vine, diferit de tot ceea ce auziseră 
în viaţa lor înainte, al cărui ecou a răsunat în pădurea întune- 
cată. Sebastian nu s-a gândit de două ori înainte să plece de 
acolo şi încă în mare viteză. Poate că nu s-a gândit nici măcar 
o dată. 


Confidenţial 


Stan Gordon a auzit poveşti similare referitoare la crea- 
turi extraterestre, despre care se spunea că fuseseră găsite 
la scena incidentului de la Kecksburg. Un martor care lucra 
la Baza Forţelor Aeriene de la Wright-Patterson în momentul 

respectiv şi la care Gordon preferă să se refere cu numele 
Myron a văzut „un corp întins pe un banc de lucru, în aceeaşi 
cameră... despre care estima că avea între 120 şi 150 cm înăl- 
time şi cântărea în jur de 40 kg“, pe care l-a descris ca având 
„aspect de şopârlă“ 3. 


Strict secret 


Misterul asupra celor întâmplate sau nu la Kecksburg în 
acea zi din 1965 continuă să supraviețuiască şi să se dez- 
volte, la aproape jumătate de secol după ce s-a petrecut. 
Evenimentului i s-a alocat o publicitate uriaşă şi chiar no- 
torietate, s-ar putea spune, în 2003, când Sci-Fi Channel 
(cunoscut sub denumirea de SyFy) a decis să se implice în 
încercarea de a dezvălui, în sfârşit, complexitatea unui mister 
vechi de aproape 50 de ani, de dincolo de limitele cosmosului. 
Ca rezultat direct al acţiunilor acestui canal, nu a trecut prea 
mult înainte ca NASA să se trezească cufundată până la gât în 
mocirla Kecksburg. 

Un aspect abordat rapid de Sci-Fi Channel, atunci când 


într-o manieră nu tocmai clară, a unei legături între inciden- 
tul de la Kecksburg şi reintrarea în atmosferă a satelitului 
Cosmos 96 al Uniunii Sovietice, care a avut loc, într-adevăr, 
în aceeaşi zi. Desigur, satelitul avea formă de ghindă, ceea ce 
oferea o oarecare credibilitate sau merit respectivei teorii, în 
ochii şi minţile unora dintre cercetătorii OZN şi ale unui nu- 
măr de martori oculari. Totuşi, există o foarte mare problemă 
legată de ideea că armata americană a recuperat, clandestin, 
un vehicul spaţial rusesc din pădurile de lângă Kecksburg: 
Cosmos 96 s-a prăbuşit pe teritoriul canadian cu câteva ore 
înainte ca incidentele de la Kecksburg să înceapă. Iar, pentru 
susţinerea acestui aspect, savantul-şef pentru reziduuri orbi- 
tale al Centrului Spaţial Johnson al NASA, Nicholas l. Johnson, 
a declarat cu tărie într-un interviu din 2003: „Vă asigur că nu 
există nicio posibilitate ca vreo bucată din Cosmos 96 să fi 


aterizat în Pennsylvania, undeva în jurul orei 4:45 p.m. Asta 
este sigur. Mecanica orbitală este o ştiinţă foarte exactă“. 

Pe lângă studierea posibilei legături cu satelitul Cosmos 
96, a existat o presiune hotărâtă din partea Sci-Fi Channel 
prin care încuraja NASA să facă publice orice fel de docu- 
mente oficiale despre incidentul de la Kecksburg, documente 
ce se aflau, probabil, în arhivele ei ample şi impresionante, 
vechi de decenii. Ca rezultat direct al acestei presiuni pen- 
tru obținerea de informaţii, personalul de la NASA a făcut 
publice peste trei duzini de pagini din materialul despre 
Kecksburg, în noiembrie 2003. Din nefericire şi în ciuda 
speranţelor iniţiale încurajatoare, documentele nu aduceau 
nicio rază de lumină reală sau semnificativă asupra a ceea 
ce s-a întâmplat sau nu s-a întâmplat în seara de 9 de- 
cembrie 1965. O cercetare similară executată de personalul 
de la NASA în vara anului 2006 a dovedit aceeaşi lipsă de 
informaţii. 


Informaţii clasificate 


În consecinţă, era exact momentul potrivit ca lucrurile 
să ajungă la un nivel nou, unic. La 27 martie 2007, judecă- 
torul Statelor Unite Emmet J. Sullivan a semnat o acţiune 
civilă împotriva NASA, care fusese iniţiată de un cercetător 
al incidentului de la Kecksburg, şi anume de directorul de 
investigaţii al Coaliţiei pentru Libertatea Informaţiei, Leslie 
Kean. Scopul acestei noi abordări era obţinerea, în sfârşit, 

a accesului public la absolut toate dosarele, înregistrări- 

le, documentele şi memorandumurile deţinute de NASA în 
legătură cu prăbuşirea de la Kecksburg, cu speranţa de a se 
dezvălui în cele din urmă ce se prăbuşise de fapt în acele 
păduri din Pennsylvania, cu atât de mulți ani în urmă, şi a se 
afla ce ştia cu adevărat NASA despre această afacere tumul- 
tuoasă. Începuse bătălia finală dintre NASA şi comunitatea 
publică de cercetare a OZN-urilor, măcar în aspectele legate 
de prăbuşirea de la Kecksburg. 

Acţiunea civilă a fost plină de pagini întregi de termeni 
juridici ameţitori, dar a subliniat o serie de puncte importan- 
te, printre care: 


e declaraţiile contradictorii pe care le făcuse NASA 
despre dosarele sale (sau, mai exact, afirmaţia că aceste 
dosare nu existau) legate de incidentul de la Kecksburg; 

* îngrijorarea profundă a lui Kean referitoare la modul 
nesatisfăcător în care NASA își condusese cercetările 
pentru descoperirea documentelor relevante despre 
evenimentele din 9 decembrie 1965; 

e acţiunile NASA, ce le păreau foarte suspecte multor 
cercetători, de a contracara orice încercare de a deschi- 
de cu succes cutia Pandorei de la Kecksburg. 


Comunitatea de cercetare pro-OZN era încă foarte depar- 
te de a fi încheiat şi a continuat cu vitejie să lupte cu NASA. 
În noiembrie 2009, Leslie Kean a relevat ultimele noutăţi din 
această saga aparent nesfârşită şi şi-a concentrat atenţia asu- 
pra curioasei lipse de documentaţii a NASA despre Kecksburg 
şi asupra ideii că era posibil ca NASA să fi distrus, intenţio- 
nat sau din greşeală, dosarele respective. Rezumând situaţia 
foarte ciudată şi neobişnuită în faţa căreia se afla, Kean a 
recunoscut: „Fără o muncă suplimentară şi de foarte mare 
amploare, nu vom afla niciodată răspunsurile și este posibil 
să nu le aflăm nici chiar cu această muncă“.5 


Confidenţial 


În ciuda faptului că, astăzi, afacerea Kecksburg continuă 
să se afle într-un tărâm întunecat, pe care unii îl văd dominat 
de conspirații, de un OZN prăbuşit şi echipajul său extra- 
terestru mort, iar alţii îl văd ca fiind rezultatul combinației 
dintre birocraţie şi un meteorit, Kean, după finalul confrun- 
tării cu NASA, a spus că este în continuare convinsă că ceva 
se prăbuşise la Kecksburg şi că nu era vorba de fostul satelit 


Cosmos 96 al Uniunii Sovietice şi nici de o altă formă de 
dispozitiv rusesc. Kean considera, de asemenea, că era puţin 
probabil ca incidentul de la Kecksburg să poată fi expli- 

cat logic ca având legătură cu vreo capsulă spaţială secretă 
americană. 

Pentru unii, Kecksburg a fost, şi categoric este încă, mult 
zgomot pentru nimic, în cel mai rău caz, resturi spaţiale care 
au pătruns în atmosfera terestră. Pentru alţii, cum ar fi Stan 
Gordon sau Leslie Kean, Kecksburg este acel caz care, poate 
mai mult decât toate celelalte, ar putea demonstra foarte bine 
lumii întregi că NASA are în posesia sa, în secret, dovezi ce 
demonstrează că forme de viaţă extraterestră ne-au vizitat 
planeta, s-au prăbuşit aici şi probabil chiar au şi murit aici. 
Oricare se va dovedi într-o zi a fi adevărul straniu în această 
problemă, pare extrem de puţin probabil ca această contro- 
versă ce înconjoară cazul să fie destinată să dispară cândva, 
în viitorul previzibil. 

Pentru moment, cuvântul final îi revine unei surse ex- 
trem de prestigioase, John Podesta, fostul şef de personal al 
preşedintelui Bill Clinton şi membru al Comisiei Moynihan de 
Protecţie şi Reducere a Secretelor Guvernamentale din 1997. 
Acesta a declarat în mod specific despre saga din decembrie 
1965, de la Kecksburg, şi despre încercările curajoase ale 
lui Leslie Kean de a afla adevărul despre NASA, oricare ar fi 
acesta şi la orice ar conduce el: 


Este timpul să aflăm cu adevărat ce se găseşte acolo. 
Trebuie s-o facem, pentru că aşa este corect. Trebuie 
s-o facem, pentru că poporul american este capabil să 
suporte adevărul. Şi trebuie s-o facem, pentru că aşa 
spune legea.’ 

Capitolul 4 
Apollo. Zboruri imaginare? 


La 12 septembrie 1962, preşedintele John F. Kennedy a ţinut 
un discurs ce avea să devină memorabil, pe Rice Stadium, la 
Rice University din Houston, Texas, discurs ce a pregătit sce- 
na pentru istorica aselenizare a lui Apollo 11, în iulie 1969 - 
un eveniment despre care mulți americani cred astăzi cu tărie 
sau au mari bănuieli că nu a fost altceva decât o înşelătorie 
îndrăzneață în faţa întregii planete, aşa cum vom arăta în 
continuare. Dar, înainte de a trece la diversele reclamaţii de 
fals, confuzie şi înşelătorie regizată, este important să acor- 
dăm o mare atenţie anumitor aspecte ale de-acum legenda- 
rului discurs al preşedintelui Kennedy. Relevanţa istorică a 
acestor aspecte în controversa care înconjoară aselenizările 
este crucială. 


În acea zi din 1962, Kennedy a spus audienței vrăjite: 


Explorarea spaţiului va continua, indiferent dacă noi 
vom lua parte sau nu, şi este una dintre cele mai mari 
aventuri ale tuturor timpurilor. Nicio naţiune care se 
aşteaptă să fie conducătoarea celorlalte naţiuni nu 
poate să rămână în urmă în cursa spaţială... Vom porni 
să navigăm pe această nouă mare pentru că există 
cunoştinţe noi de dobândit şi pentru că există drepturi 
noi de dobândit, iar acestea trebuie câștigate şi folosite 
pentru progresul întregii omeniri... 

Am decis să mergem pe Lună. Am decis să mergem pe 
Lună în acest deceniu şi să facem şi alte lucruri nu 
pentru că sunt uşoare, ci tocmai pentru că sunt dificile, 


pentru că acest obiectiv ne va sluji ca să ne organizăm 
şi să ne măsurăm cel mai bine energiile şi talentele, 
pentru că este o provocare pe care suntem dispuşi să o 
acceptăm, pe care nu vrem să o amânăm şi pe care 
avem intenţia să o câştigăm... 


La aceste cuvinte memorabile şi bine alese, spuse de co- 
mandantul suprem, o întreagă naţiune a fost electrizată, iar 
NASA s-a bucurat peste măsură. Dar oare a câştigat cu ade- 
vărat NASA cursa spre Lună sau întregul program Apollo nu a 
fost altceva decât o farsă gigantică, ce a rămas relativ intactă 


până în prezent? 


Strict secret 


Istoria a fost scrisă în după-amiaza zilei de 20 iulie, 1969, 
la 4:17 p.m. În acea zi, în timp ce preşedintele american 
Richard M. Nixon privea îngrijorat imaginile acum legenda- 


Preşedintele John F. Kennedy 
s-a adresat naţiunii pe Rice 
Stadium, Houston, Texas, în 
1962. Subiectul: planurile NASA 
de a trimite oameni pe Lună. 

re chiar din Biroul Oval, inima 
Casei Albe, omenirea a făcut 
primii paşi ezitanţi pe suprafaţa 
celui mai apropiat vecin cosmic: 
Luna. Lansat în spaţiu cu numai 
patru zile înainte, de la Centrul 
Spaţial Kennedy de la Merritt 
Island, Florida, echipajul aero- 
navei Apollo 11, format din Neil 
Alden Armstrong, Edwin Eugene 
„Buzz“ Aldrin şi Michael Collins, 
a reprezentat apogeul unui 
program ce durase aproape un 
deceniu, cu scopul de a îndeplini 
ceea ce mulţi oameni crezuseră 
înainte că era mai mult decât 

un scenariu ştiinţifico-fantas- 
tic scandalos şi o plăsmuire şi 


despre care mulţi cred încă şi azi că nu a fost altceva decât un 
scenariu ştiinţifico-fantastic scandalos şi o plăsmuire. 

Cu 43 de ani înainte de aselenizarea navei Apollo 11, dr. 
Lee De Forest, un geniu în domeniul electronicii, declarase 
că era o adevărată nebunie chiar numai gândul de a trimite 
astronauți pe Lună. Asemănând o astfel de idee cu un roman 
fantastic al lui Jules Verne, el era sigur că un eveniment de 
acest gen „nu se va petrece niciodată“!. 

Istoria a demonstrat, cel puţin majorităţii oamenilor, că 
bunul doctor se înşela dramatic în această declaraţie răspi- 
cată a sa. Ca printr-o ironie a sorții, regretatul actor DeForest 
Kelley, care l-a interpretat pe dr. Leonard „Bones“ McCoy în 
seria de televiziune Star Trek din anii 1960 - serial ce a adus 
cu succes în atenţia publicului general conceptul unor călătorii 
şi aventuri de natură extraterestră în spaţiu -, primise acest 
nume tocmai în amintirea doctorului Lee De Forest. 


Informaţii clasificate 


| 


Evenimentele istorice din iulie 1969 au fost urmate de alte 
cinci misiuni cu echipaj la bord spre Lună, implicând nu mai 
puţin de 12 astronauți, care au păşit cu succes pe suprafaţa 
acesteia, fapt ce a continuat să captiveze şi să emoţioneze 
întreaga lume ani întregi. Fără nicio urmă de îndoială, aseleni- 
zările navelor Apollo sunt percepute astăzi, la peste 40 de ani 
de la începuturi, drept momente definitorii în istoria umanită- 
ţii şi, colectiv, ca una dintre cele mai frumoase şi mai durabile 
moşteniri ale administraţiei preşedintelui John F. Kennedy. 

Însă au fost oare misiunile Apollo pe Lună exact ceea ce au 
părut să fie şi ceea ce le place celor de la NASA să ne spună că 
reprezintă? În ciuda protestelor foarte vehemente, furioase şi 
frustrate ale NASA şi ale astronauţilor de pe navele Apollo care 
au pus piciorul pe Lună, se pare că nu toată lumea crede acest 
lucru. În mod categoric, există suspiciuni puternice şi chiar şi 
o acceptare cinică copleşitoare din partea unei părţi importan- 
te a populaţiei americane că aselenizările navelor Apollo nu au 


fost altceva decât farse scandaloase, cu scopul de a inocula în 
mintea conducătorilor sovietici credinţa fermă că tehnologia 
americană era mult mai dezvoltată decât orice puteau spe- 
ra să realizeze vreodată cele mai bune minţi ale comunităţii 
ştiinţifice ruseşti. 

Conform respectivei teorii controversate, Uniunea 
Sovietică învinsese Statele Unite în cursa pentru plasarea 
unui satelit pe orbita Pământului, la 4 octombrie 1957, cu 
Sputnik 1. Mai rău, sovieticii fuseseră primii care plasaseră un 
om pe orbită, şi anume pe Yuri Alekseievici Gagarin, care re- 
uşise această acţiune legendară la 12 aprilie 1961. Ca rezultat 
al acestor două realizări semnificative ale sovieticilor, adepţii 
teoriei conspirației spun că nu exista în niciun caz alternati- 
va ca Statele Unite ale Americii să-şi permită să piardă cursa 
considerată cea mai importantă dintre toate: trimiterea unui 
om sau a mai multora pe suprafaţa Lunii. NASA trebuia să 
câștige această luptă cosmică, într-un fel sau altul. Sau, dacă 
NASA nu putea câştiga direct, trebuia să facă ceea ce ar fi 
părut aproape de neconceput: era forţată să convingă întreaga 
lume că învinsese, printr-o înşelătorie totală. 

Oare aceste presupuneri controversate sunt doar elucu- 
braţiile nebuneşti ale adepților teoriei conspirației, care văd 
comploturi şi secrete întunecate în spatele fiecărei uși? Sau, 
într-un mod uimitor, poate exista un dram de adevăr în unele 
dintre aceste afirmaţii şi acuzaţii? 


Confidenţial 


În 1969, renumitul jurnalist şi romancier american 
Norman Mailer scria referitor la această primă aselenizare: 


Evenimentul era atât de îndepărtat, totuşi, atât de ireal, 
încât nu a existat nicio probă obiectivă care să demon- 
streze că nu fusese un eveniment regizat într-un 
studio de televiziune - cea mai mare escrocherie a 
secolului -, iar o inteligenţă dezvoltată, produs al 

nedreptăţilor, trădărilor, aurului, pasiunilor, invențiilor, 
minciunilor şi putreziciunii renascentiste, nu ar fi 
putut nega că evenimentul, dacă era o farsă, reprezenta 
o realizare măreaţă în domeniul îmbrobodirii, înşelă- 
ciunii în masă şi al prestidigitaţiei, pe cât era de reală 
evoluţia în ceea ce priveşte disciplina şi tehnologia. 
Într-adevăr, o astfel de conspirație nu ar fi putut să fie 
decât opera unui geniu. Ar fi fost nevoie de infractori 
plini de curaj, mai măreţi, mai demni de încredere și 
mai plini de resurse decât oricare alţii din acest secol 
sau din cele anterioare. Chiar simpla imposibilitate de a 
concepe că existau astfel de oameni era cel mai sigur 
mod de a şti că evenimentul nu fusese regizat.? 


Totuşi, nu toată lumea este de acord cu acest lucru. James 
Oberg, expert al NASA, a spus foarte exact şi cu justificări 
precise: „Există subculturi întregi în Statele Unite şi culturi 
considerabile în întreaga lume care cred cu tărie că aseleni- 
zarea [lui Apollo 11] a fost înscenată“. Trebuie specificat şi 
că Oberg a dezvăluit că, în sistemul educaţional din Cuba, 
se preda la acea vreme că aselenizările nu erau altceva decât 
înşelătorii neruşinate.3 

Mai mult, un sondaj Gallup din 1999 a demonstrat că 6% 
dintre americanii chestionaţi îşi exprimaseră cel puţin anu- 
mite suspiciuni, spunând că misiunile Apollo nu avuseseră 
loc exact în stilul descris atât de convingător şi de răspicat de 
NASA şi astronauții ei de pe navele Apollo. La o primă privire, 
6% nu pare a fi un număr prea important. Dar asta până îţi 
dai seama că procentul înseamnă aproximativ 18 milioane de 
oameni. Ceea ce, bineînţeles, nu reprezintă deloc un număr 
nesemnificativ de persoane. Ba, dimpotrivă. 


În ce circumstanţe exacte au pătruns astfel de îndo- 
ieli controversate în mintea colectivă a societăţii din zilele 


noastre? De ce este acceptat că NASA s-a angajat într-o 
înşelătorie de masă, pentru o perioadă de peste 40 de ani, 

o farsă ce face să pălească controversele combinate legate 
de Watergate, Iran-Contra şi armele de distrugere în masă? 
Pentru a răspunde la aceste întrebări deosebit de spinoase, 
trebuie să ne întoarcem în 1974, când o carte cu adevărat 
controversată, deşi mică, publicată de autor şi cu circulaţie 
restrânsă, We Never Went to the Moon: America's Thirty Billion 
Dollar Swindle (Nu am fost niciodată pe Lună. Şarlatania de 
treizeci de miliarde de dolari a Americii), scrisă de regretatul 
Bill Kaysing, a început să facă valuri în mass-media, în rân- 
durile publicului şi, bineînţeles, chiar în sânul NASA. 

Kaysing a susţinut cu tărie că, în anii imediat următori 
aselenizărilor şi după aceea, realitatea dură era că NASA 
nu se afla pur şi simplu în posesia cunoştinţelor ştiinţifice 
necesare pentru a trimite cu succes echipaje de astronauți pe 
Lună şi cu atât mai puţin să le aducă în siguranţă înapoi pe 
Pământ, odată cu filme şi fotografii nepreţuite şi cu sănătatea 
astronauţilor intactă. 

Principalele argumente ale lui Kaysing împotriva aseleni- 
zărilor au fost susţinute şi dezvoltate după aceea de nume- 
roşi alţi susţinători ai teoriei conspirației, de la tipărirea lor în 
1974, dar în cea mai mare parte se concentrau asupra urmă- 
toarelor întrebări esenţiale: 


e De ce există o lipsă totală de stele vizibile în multe 
dintre fotografiile despre care se spune că au fost 
făcute de astronauți în timp ce erau pe Lună? 

e Cum a fost posibil ca steagul american - înfipt de 
astronauți pe suprafaţa Lunii în acea zi istorică - să 
pară că flutura într-una dintre scene? 


Pe Lună, orice astfel de fluturare a drapelului ar fi fost 
total imposibilă, din cauza existenţei vidului. Acest aspect 
l-a făcut pe extrem de bănuitorul Kaysing să suspecteze că 
filmarea nu fusese făcută pe Lună, ci într-un mediu cu o at- 
mosferă foarte demonstrabilă, şi anume pe Pământ. 


CONSPIRAŢIILE NASA 


Suprafaţa Lunii. (Sau, aşa cum cred unii, un studio 
de filmare secret de pe Pământ.) 


Din nefericire, atât pentru Kaysing, cât și pentru grupul lui 
devotat de adepţi şi fani, afirmaţiile lui au devenit din ce în ce 
mai senzaţionale, mai discutabile şi mai scandaloase, odată 
cu trecerea anilor. De exemplu, Kaysing a lansat mai târziu 
ipoteza că NASA era direct responsabilă de incendiul fatal de 
la 21 ianuarie 1967, de pe Apollo 1, care i-a ucis pe astrona- 
uţii Virgil Grissom, Edward White şi Roger B. Chaffee, precum 
şi de la fel de fatalul dezastru al navetei Challenger, de la 
28 ianuarie 1986. 

Explicaţia personală a lui Kaysing a motivului acestor 
dezastre este mortal de simplă şi, în mintea lui, întărea teori- 
ile iniţiale referitoare la aselenizările navelor Apollo. Kaysing 
a ajuns la concluzia şi a acceptat ideea că foarte posibil 
astronauții de pe Apollo 1 şi Challenger ar fi dat peste dovezi 
de netăgăduit asupra escrocheriei cu efecte speciale secrete a 
NASA şi, în consecinţă, a fost necesar să fie reduși la tăcere, 


indiferent de costurile în vieţi umane şi de efectul copleşitor 
asupra viitorului programului spaţial al NASA. 


Informaţii clasificate 


Pentru a-și întări afirmaţia că în rândurile coridoarelor de 
putere ale NASA existau persoane care n-ar fi stat pe gân- 
duri în legătură cu uciderea astronauţilor pentru a-şi păstra 
secretul, Kaysing notează, corect, de altfel, că, după incendiul 
navei Apollo 1, Thomas Ronald Baron, care fusese inspector 
de control al calităţii şi siguranţei pentru North American 
Aviation - compania ce construise modulul de comandă 
Apollo -, a pregătit un raport detaliat despre violarea proto- 
colului de securitate al NASA, care a fost transmis comitetului 
din Congres ce investiga incendiul. 

Raportul lui Baron a fost urmat de o tragedie şi mai mor- 
tală pentru Baron şi întreaga lui familie. 

Scriitorii Courtney G. Brooks, James M. Grimwood şi Loyd 
S. Swenson Jr. au afirmat despre această afacere: 


Baron a fost inspector la centrul Kennedy din septem- 
brie 1965 până în noiembrie 1966, când a solicitat şi 
i-a fost acordată o permisie. El făcuse observaţii, 
adunase zvonuri, bârfe şi comentarii critice ale colegi- 
lor săi şi scrisese un set de note acuzatoare.“ 


Baron a ales să urmeze o abordare dublă a problemei. 
Mai întâi, le-a vorbit angajaților şi colegilor săi de muncă 
despre ceea ce considera drept violări clare şi de netăgăduit 
din partea NASA ale problemelor legate de securitate. În al 
doilea rând, în concepţia lui Baron, era vital ca mass-media 
naţională să ajungă să înţeleagă gravitatea situaţiei. După ce a 
relatat totul presei, singurul efect a fost, însă, că Baron a fost 
concediat rapid. 

Echipa formată din Brooks, Grimwood şi Swenson a notat 
în continuare: 

Ca replică, North American a negat totul, cu excepţia 
adevărului parţial al acuzațiilor lui Baron, deşi, ulteri- 
or, anumiţi oficiali ai companiei au declarat în fața 
Congresului că aproximativ jumătate dintre acuzaţii 
erau întemeiate. În momentul producerii tragediei, se 
pare că Baron se afla în procesul de extindere a 
raportului său de la 55 la 500 de pagini.s 


La 21 aprilie 1967, Baron a avut ocazia să-şi discute 
convingerile, îngrijorările și concluziile referitoare la pro- 
blemele de siguranţă ale NASA cu un comitet al Congresului. 
Totuşi, în zadar: la numai o săptămână după ce îşi prezen- 
tase depoziţia în faţa Congresului, Baron, soţia lui şi fiica lui 
vitregă au murit, atunci când maşina lor a fost lovită violent 
de un tren de mare viteză. Verdictul oficial a fost acela că 
Baron, care se afla la volan în momentul respectiv, se sinu- 
cisese, iar soţia şi fiica sa vitregă fuseseră victime colaterale 
tragice ale egoismului său copleşitor şi ale unei nebunii tem- 
porare. Totuşi, pentru Bill Kaysing, această situaţie tragică şi 
oarecum misterioasă a reprezentat o dovadă în plus a unei 
conspirații la nivel înalt a NASA, pentru ascunderea contro- 
versatului adevăr din spatele aselenizărilor, de fapt, după 
părerea lui Kaysing, a inexistenţei totale a acestora, precum 
şi a lipsei de protocoale de siguranţă, care, în mod sigur, ar fi 
pus un mare semn de întrebare asupra capacităţii NASA de a 
ajunge pe Lună. 


Câţiva ani mai târziu, Kaysing încă mai provoca contro- 
verse, poate chiar legale: în 1997, el a iniţiat o acţiune legală 
împotriva astronautului Jim Lovell pentru calomnie, după ce 
Lovell îi descrisese astfel pe Kaysing şi pe adepţii lui, în 1996: 


Tipul e dus cu pluta. Poziţia lui mă înfurie la culme. 
Noi am petrecut mult timp pregătindu-ne să ajungem 


pe Lună. Am cheltuit o grămadă de bani, ne-am asumat 
riscuri mari și este vorba de ceva de care ar trebui să 
fie mândri toţi locuitorii acestei țări.s 


Cazul Kaysing împotriva lui Lovell nu avea să fie destinat 
succesului şi a fost închis total în 1999. 

Kaysing a murit la 21 aprilie 2005. Până în clipa morţii, a 
continuat să-şi promoveze convingerile personale, conform 
cărora aselenizările navetelor Apollo au fost fraude absolute. 


Confidenţial 


Apariţia în 1978 a filmului ştiinţifico-fantastic/conspi- 
raţionist Capricorn One a alimentat din nou focul mocnit. În 
film, echipajul navei Capricom One - jucat pe ecran de James 
Brolin, Sam Waterson şi O.J. Simpson - aşteaptă decolarea 
rachetei care îi va duce în prima misiune cu echipaj la bord 
pe planeta Marte. Echipajul nu ştie că NASA aflase în secret 
că sistemul de întreţinere a vieţii pe navă era destinat să se 
defecteze total şi, ca rezultat, trimiterea celor trei astronauți 
pe Planeta Roşie ar fi fost echivalentă cu condamnarea lor la 
moarte. Rezultatul: NASA este forţată să simuleze ajungerea 
pe Marte în interiorul unui vechi hangar de avioane, situat la 
o bază militară abandonată, undeva în Texas. În momentul în 
care sunt scrise aceste rânduri, este în lucru un remake după 
Capricorn One, care va reaprinde sigur controversa din jurul 
aselenizărilor navetelor Apollo. 


Informaţii clasificate 


Cum cele mai multe dintre afirmaţiile că NASA a falsi- 
ficat aselenizările au rezultat direct din cercetările, teoriile 
şi observaţiile regretatului Bill Kaysing, cea mai importantă 
întrebare este următoarea: cum rezistă acestea la o cercetare 
atentă? Răspunsul este simplu: nu rezistă. Deloc. 

În primul rând, este problema amprentelor paşilor astro- 
nauţilor de pe Apollo, care în unele momente par foarte clar 
şi expert marcate, în timp ce aceştia merg, sar sau se plim- 
bă pe suprafaţa lunară, aşa cum este evidenţiat în unele din 
fotografiile relevante pe care NASA le-a scos acum la iveală 
pentru public. Adepții teoriei conspirației sugerează că, dată 
fiind lipsa de apă de pe Lună, aceste amprente ar fi trebuit să 
fie cel mult nişte urme vagi. NASA susţine că, spre deosebire 
de nisipul ud, solul lunar are tendinţa de a se aduna la un loc. 
Rezultatul: urme perfecte. Sau, cum ar prefera să se expri- 
me cei de la NASA: înghiţiţi-o şi pe-asta, adepţi ai teoriei 
conspirației. 

În al doilea rând, s-a făcut mare tevatură despre faptul 
că, în multe dintre fotografiile despre care NASA insistă că au 
fost făcute pe Lună de astronauții săi, cerul de deasupra arată 
că stelele nu erau acolo unde trebuiau să se afle. Sau, mai 
corect spus, stelele nu sunt în realitate acolo, niciuna dintre 
ele. Negativiştii sugerează că NASA nu ar fi avut abilităţile 
necesare şi nici capacitatea de a estima locul exact al stelelor 
pentru fiecare dintre misiunile Apollo, aşa că au ales soluţia 
mai uşoară pentru a rezolva această problemă spinoasă: au 
decis să scoată complet stelele şi planetele din fotografiile 
relevante. 

Însă NASA are un răspuns pentru a contracara această 
acuzaţie. Atunci când au fost făcute fotografiile şi au fost 
înregistrate filmele, strălucirea puternică a soarelui într-un 
mediu fără atmosferă combinată cu setările pentru lumi- 
na zilei ale aparatelor au făcut ca stelele de deasupra să nu 
fie vizibile. 

Adepții teoriei conspirației clatină din cap, cu scepticism. 

Şi cum rămâne cu faimosul drapel fluturând, care l-a 
incitat şi l-a înfuriat atât de mult pe Bill Kaysing? Nu se 
poate nega că steagul american pare, într-adevăr, să fluture, 
după ce a fost plasat în suprafaţa lunară de astronauții de pe 
Apollo 11 - ceva ce nu se putea întâmpla în vid. Deşi aceas- 
tă problemă a fost promovată, poate mai mult decât oricare 
alta, de cei care cred că NASA s-a angajat deliberat într-o 


escrocherie şi înşelăciune masivă, adevărul este că drape- 
lul flutură numai câteva clipe foarte scurte şi numai atunci 
când este manevrat de astronauți. În rest, nu se mişcă câtuşi 
de puţin, adică exact ce era de așteptat să se vadă într-un 
mediu vidat, cum este cel de pe Lună. 

Unul dintre aspectele critice esenţiale pe care le uită 
mulţi dintre adepţii teoriei conspirației sau pe care pur şi 
simplu nu le cunosc este acela că, la programul Apollo, au 
lucrat aproape o jumătate de milion de oameni. Aşa cum a 
subliniat pe bună dreptate NASA de nenumărate ori, ideea 
ca un plan de simulare a acelor misiuni cu echipaj la bord 
lansate către Lună să fi avut succes, fără ca măcar unii din 
această o jumătate de milion de oameni să nu sufle nimic 
despre o astfel de conspirație, este absolut improbabilă. Mai 
bine zis, este imposibilă. Să ne amintim, de exemplu, cât de 
rapid s-au prăbuşit şi s-au dezintegrat eşecurile din cazul 
Watergate, Iran-Contra şi cel al armelor de distrugere în 
masă. Toate acestea au implicat mult mai puţini jucători faţă 
de numărul celor ce au lucrat la programul Apollo. Nu este 
posibil ca NASA să fi reuşit să cumpere tăcerea pe vecie a 
sute de mii de oameni. De fapt, este chiar absurd. Mai mult, 
chiar dacă numai 2% dintre cei angajaţi în programul Apollo 
ar fi ştiut că aselenizările erau false, tot vorbim despre 
aproape 10.000 de persoane. Din nou, ar fi putut NASA să-i 
convingă pe toţi acei zece mii de oameni să nu vorbească 
niciodată? După părerea mea, răspunsul este: foarte puţin 
probabil. 

Păstrând aceeaşi linie de gândire, în timp ce oameni ca 
Bill Kaysing au oferit o varietate de teorii, conform cărora 
considerau că aselenizările au fost false, singurul lucru pe 
care niciunul dintre adepţii teoriei conspirației nu a reuşit 
vreodată să-l prezinte este existența unei surse credibile din 
NASA, care să ofere, oficial, o dovadă completă şi de netă- 
găduit a cunoştinţelor şi complicităţii sale la programul ce 
a avut ca rezultat falsificarea fiecăreia dintre aselenizările 
misiunilor Apollo, nici măcar una. 

Cele mai convingătoare 
date care susţin ideea că 
astronauții participanţi la 
misiunile Apollo au pus cu 
adevărat piciorul pe Lună 
sunt dovezile fizice pe 
care le avem în prezent la 
dispoziţie. Deşi mărturiile 
astronauților, fotografiile 
ŞI filmele pusunt prvite O bucată de rocă lunară adusă pe 
pozitiv sau cu entuziasm Pământ de astronauții misiunilor 
de cei mai mulţi adepţi Apollo. 
ai teoriei conspirației, 
mult mai greu de denigrat sunt cantităţile masive de mate- 
rial lunar pe care astronauții l-au colectat de pe Lună şi pe 
care l-au adus pe Pământ. Şi anume mostrele de rocă lunară. 
Acestea sunt elemente esenţiale în susţinerea ideii că ome- 
nirea a reuşit să călătorească şi apoi să se întoarcă de pe 
suprafaţa Lunii. 

Rocile lunare sunt în mod clar diferite ca natură de 
orice piatră ce poate fi găsită pe planeta noastră, aşa cum a 
explicat şi dr. David McKay, de la Centrul Spaţial Johnson, 
Texas. Acesta a adăugat că respectivele mostre de rocă aduse 
de astronauții de pe Apollo pe Pământ sunt pline de cratere 
foarte mici, care este clar că sunt rezultatul unor impacturi 
de meteorit, de tipul celor ce pot fi găsite pe Lună. 

Bineînţeles, această informaţie tot nu-i convinge pe cei 
care continuă să susţină că rasa umană este în mare mă- 
sură încătuşată pe Pământ şi consideră că aselenizările au 
fost simulate în mod deliberat în vreun echivalent secret al 
unui studio de la Hollywood. Există totuşi încă o dovadă care 
pare să demoleze total ideile adepților teoriei conspirației în 
această problemă. 


Confidenţial 


La 17 iulie 2009, NASA a scos la iveală fotografii ale 
suprafeţei lunare executate de nava sa spaţială Lunar 
Reconnaissance Orbiter. Aceste fotografii arată clar dovada 
locurilor de aselenizare a modulului lunar Apollo, aseleni- 
zări executate cu zeci de ani în trecut. Totuşi, poate inevita- 
bil, chiar faptul că Lunar Reconnaissance Orbiter este tot un 
proiect al NASA îi face pe susţinătorii teoriei că „nu am fost 
niciodată pe Lună“ să respingă total fotografiile respective, ca 
fiind alte falsuri de înaltă calitate. 


Informaţii clasificate 


După un studiu atent, dovezile par să fie în favoarea NASA, 
şi nu în a acelora care strigă: „Lupul!“. Dar, pentru a demon- 
stra că este improbabil ca NASA să convingă vreodată pe 
cineva că a trimis cu adevărat astronauți pe Lună, să acordăm 
atenţie următoarelor cuvinte ale fostului comandant suprem 
şi preşedinte al Statelor Unite William Jefferson Clinton. În 
autobiografia sa din 2004, intitulată My Life, Clinton afirmă: 


„Astronauții misiunii Apollo 11, Buzz Aldrin şi Neil 
Armstrong... au păşit pe Lună, devansând cu cinci luni 
obiectivul preşedintelui Kennedy de a duce un om pe 
Lună înainte de sfârşitul deceniului. Un dulgher bătrân 
m-a întrebat dacă eu cred cu adevărat că aşa s-a 
întâmplat. I-am spus, sigur, am văzut totul în direct, la 
televizor. El nu mi-a dat dreptate. A spus că el nu 
credea absolut nimic, că „tipii de la televiziune“ puteau 
face să pară reale lucruri care nu erau. La vremea 
respectivă, mi-am spus că era nebun. În timpul celor 
opt ani petrecuţi în Washington, am văzut la televizor 
lucruri care m-au făcut să mă întreb dacă nu cumva era 
un vizionar.” 

Nu este de mirare, ținând cont că aceste cuvinte provin 
dintr-o sursă care a fost preşedinte două mandate în SUA, că 
afirmaţiile NASA că au fost trimişi oameni pe Lună sunt încă 
întâmpinate cu suspiciuni adânci şi scepticism de milioane de 
oameni. 


Strict secret 


Mai există un aspect al misiunilor Apollo pe Lună care a 
fost înconjurat de un secret profund decenii întregi, dar este 
un aspect al proiectului care oferă, de fapt, un sprijin sub- 
stanţial ideii că astronauții au păşit cu adevărat pe suprafaţa 
Lunii. Deşi zborul Armstrong-Aldrin-Collins s-a dovedit a 
fi un succes spectaculos şi istoric, în culise, atât NASA, cât 
şi Casa Albă ştiau că această misiune nemaiîncercată fusese 
extrem de riscantă. Existase posibilitatea reală să se încheie 
cu o tragedie îngrozitoare, cu Armstrong şi Aldrin rămânând 
blocaţi pe suprafaţa Lunii şi înfruntând o moarte inevitabilă şi 
rapidă, în timp ce Collins, pe orbită deasupra suprafeţei luna- 
re, ar fi fost forţat să ia decizia îngrozitoare de a-şi lăsa pri- 
etenii şi camarazii în urmă şi a se întoarce singur pe Pământ. 
Un discurs scurt fusese scris în secret pentru președintele 
de atunci, Richard M. Nixon, urmând ca acesta să-l ţină în 
eventualitatea că ar fi fost forţat să dezvăluie lumii întregi că 
cel mai rău scenariu se petrecuse în mod tragic. Un document 
din 18 iulie 1969, trimis de aghiotantul lui Nixon, Bill Safire, 
către şeful de personal al Casei Albe, H.R. „Bob“ Halderman, 
dezvăluie textul acestui discurs secret. Având titlul „În even- 
tualitatea unui dezastru pe Lună“, acesta afirma: 


Soarta a decis ca oamenii care au plecat pe Lună pentru 
o explorare paşnică să rămână pe Lună ca să se odih- 
nească în pace. Acești bărbaţi curajoşi, Neil Armstrong 
şi Edwin Aldrin, ştiu că nu există nicio speranţă pentru 
recuperarea lor. Dar ştiu şi că, în sacrificiul lor, există 
speranţă pentru omenire. Aceşti doi oameni şi-au dat 


viaţa pentru cel mai nobil obiectiv al rasei umane: 
căutarea adevărului şi a înţelegerii. Ei vor fi jeliţi de 
familiile şi de prietenii lor. Vor fi jeliţi de toţi oamenii 
din lume. Vor fi jeliţi de Planeta Mamă, care a îndrăznit 
să-şi trimită doi dintre fiii săi în necunoscut. În 
explorarea lor, aceştia i-au făcut pe toţi oamenii din 
lume să simtă ca unul singur. Prin sacrificiul lor, au 
strâns şi mai mult frăţia dintre oameni. În Antichitate, 
oamenii priveau stelele şi își vedeau eroii în constelații. 
În zilele noastre, facem acelaşi lucru, dar eroii noştri 
sunt oameni adevăraţi, din carne şi oase. Alţii îi vor 
urma şi, în mod sigur, îşi vor găsi şi drumul spre casă. 
Încercările oamenilor nu se vor opri. Dar aceşti bărbaţi 
au fost primii şi ei vor rămâne de-a pururea în inimile 
noastre. Căci fiecare fiinţă umană care va privi spre 
Lună, în nopţile ce vor urma, va şti că aceasta este un 
colţ al lumii care îi aparţine pentru totdeauna omului.’ 


Din fericire, nu a fost necesar să fie rostit acest discurs, 


iar documentele secrete zac în obscuritate, uitate de decenii 
întregi. 

Capitolul 5 


Conexiunea cu Zona 51 


Următoarea relatare a lui John, născut în Bloomington, 
Minnesota, un om care a lucrat între 1948 şi 1959 în 
Departamentul de Poliţie din New York, are o importanţă 
majoră în ceea ce priveşte activitatea NASA legată de date ul- 
trasecrete despre OZN-uri şi fiinţe extraterestre. Relatarea lui 
oferă date incitante, care sugerează o conexiune între NASA 
şi proiecte secrete legate de OZN-uri, desfăşurate în vestita 
Zonă 51 din Nevada. 


L-am cunoscut pe John spre sfârşitul anului 2005, după ce 
îmi citise lucrarea Body Snatchers in the Desert (Hoţii de cor- 
puri din deşert). Cartea respectivă era un studiu al faimoasei 
prăbuşiri a unui OZN la Roswell, New Mexico, în vara anului 
1947. Dar Body Snatchers oferea o abordare total diferită 
a problemei şi se concentra pe ipoteza că prăbuşirea de la 
Roswell avea mai puţină legătură cu extratereştrii şi mai mult 
cu unele experimente secrete, cu baloane de mare altitudine, 
folosind prizonieri de război şi persoane cu handicap fizic. 
Când m-a contactat, John mi-a explicat că, în timpul muncii 
sale în comunitatea de informaţii a SUA, la începutul anilor 
1970, dăduse peste anumite date, care păreau să se potri- 
vească perfect cu o parte din materialul publicat în cartea 
mea. Preocupat de posibilitatea că, dacă ar vorbi oficial, ar fi 
foarte posibil să-şi piardă pensia de la fostul său angajator, 
Wackenhut, John a fost de acord cu un interviu oarecum neo- 
ficial, care a fost realizat în 2006, şi a dezvăluit numeroasele 
cotituri ale poveștii sale. 


John a declarat că, începând cu ultima parte a anului 1957 
şi până în primele luni din 1958, el şi un număr de alţi colegi 
poliţişti au fost implicaţi tangenţial într-o operaţie sub aco- 
perire a FBI, pentru a încerca să localizeze şi să aresteze un 
grup de spioni sovietici, despre care se credea că avea ca ţintă 
infiltrarea într-o companie americană din oraş, ce lucra în 
domeniul apărării. Se bănuia că cineva din interiorul companiei 
fusese compromis de sovietici, deşi acest lucru nu fusese do- 
vedit niciodată, până la urmă. Era implicată şi poliţia, deoarece 
individul compromis era bănuit că avea legături (de asemenea, 
niciodată dovedite) cu o operaţie de spălare de bani a mafiei. 

John a explicat că au fost arestaţi mai mulţi cetăţeni sovie- 
tici în cadrul acestei operaţii, precum şi cel puţin doi cetăţeni 
americani. Parţial ca rezultat al implicării sale în această ope- 
raţie, precum şi pentru că avea un caracter foarte ambițios, la 
plecarea din poliţia din New York, John s-a implicat în operaţii 
suplimentare la FBI, care au început la finalul anului 1959 şi 
au continuat, deşi sporadic, până în octombrie 1970. John a 
refuzat să descrie clar natura muncii sale alături de FBI, dar a 
declarat că era concentrată asupra încercărilor sovieticilor de a 
obţine dosare clasificate legate de informaţii, armată şi apărare 
din interiorul Statelor Unite. 

În iulie 1970, John a fost abordat de câţiva dintre foş- 
tii săi colegi, oferindu-i-se o poziţie foarte activă în cadrul 
Wackenhut, o companie care fusese înfiinţată în 1954 şi care, 
până în prezent (deşi acum este sub controlul organizaţiei 
daneze Group 4 Falck, ce a preluat Wackenhut în 2002), oferă 
servicii de securitate pentru importante companii private şi 
guvernamentale. Astfel, în 1964, Wackenhut a asigurat secu- 
ritatea la Centrul Spaţial Kennedy al NASA din Florida. John 
a început să lucreze la Wackenhut în decembrie 1970 şi, în 
februarie 1971, a fost întrebat dacă ar fi interesat să desfă- 
şoare activităţi pe bază de contract pentru o anumită ramură 
ultrasecretă a comunităţii de informaţii a SUA, care acţiona 
în Nevada. 

I s-a comunicat că salariul ar fi fost foarte bun, că durata 
contractului ar fi de numai un an, că munca desfășurată i-ar 

asigura contacte foarte importante în cadrul comunităţii de in- 
formaţii şi l-ar plasa pe o poziţie foarte bună pentru o carieră 
viitoare. După ce a discutat cu şefii săi de la Wackenhut pentru 
a afla părerea şi gândurile lor în această problemă, șefi care 
l-au îndemnat cu toţii să accepte slujba, John a făcut exact 
acest lucru. 

John a afirmat că, după acceptarea noului post, a fost supus 
în foarte scurt timp la o verificare minuțioasă a trecutului şi a 
fost chemat la şase interviuri - de două ori în faţa personalu- 
lui de securitate al NASA, de două ori în faţa reprezentanţilor 
unei agenţii fără nume, o dată în faţa unei persoane care s-a 
identificat ca lucrând pentru Agenţia Naţională de Securitate 
(National Security Agency NSA) şi o dată în faţa unui fost su- 
perior, coleg din FBI. Rezultatele interviurilor se pare că au fost 
satisfăcătoare, iar John a început să lucreze, în aprilie 1971, 
într-un loc din Nevada, despre care ulterior avea să-şi dea sea- 
ma că era, de fapt, renumit astăzi sub denumirea de Zona 51. 

John a spus că, în parte, motivul pentru care i se oferise 
postul era acela că, fiind burlac, putea să rămână la bază pen- 
tru serii de câte 27 de zile neîntrerupte, aşa cum se cerea, și că 
se putea întoarce apoi în Las Vegas numai pentru trei sau patru 
zile - în funcţie de numărul de zile al lunii, 30 sau 31 - înainte 
să revină la locul secret. Aceasta nu ar fi fost o situație ideală 
pentru un bărbat căsătorit sau cu copii. Trebuie notat că John 
a admis în faţa mea că cei implicați în procesul de examinare 
ştiau că el frecventa prostituate de lux atunci când mergea în 
Las Vegas, dar se părea că asta nu fusese o problemă pentru 
angajarea lui. Mai mult, faptul că John nu avea niciun fel de le- 
gături familiale era perceput ca un bonus atunci când era vorba 
de asigurarea securităţii în Zona 51. John a afirmat: 


Chiar dacă aş fi spus ceva unei prostituate despre 
extratereştri şi OZN-uri, ceea ce nu aş fi făcut niciodată, 


cine avea să creadă aşa ceva?! 


Când venea sau pleca din Zona 51, John zbura întotdeau- 
na cu un avion mic, de obicei un Cessna, împreună cu alţi trei 


colegi pe care ajunsese să-i cunoască foarte bine, în decur- 
sul unui an de lucrat împreună. La geamurile avionului erau 
obloane, care erau trase în jos imediat după decolarea din Las 
Vegas și care rămâneau trase şi după aterizare. În momen- 
tul în care aterizau în Zona 51, li se cerea tuturor să-şi pună 
ochelari. Care însă nu erau ochelari obişnuiţi. De fapt, erau 
total diferiţi de orice alt tip de ochelari văzuţi până atunci de 
John şi de noii săi colegi şi prieteni. 

Ochelarii aveau lentilele asemănătoare cu cele bifocale, iar 
secţiunea de sus era atât de groasă, încât împiedica practic 
vederea, aşa încât nu putea zări decât un fel de ceață vagă. 
Singura parte a ochelarilor prin care se putea vedea mai 
bine era o secţiune mică din partea de jos a fiecărei lentile. 
Rezultatul inevitabil era acela că purtătorul era forţat să pri- 
vească numai spre pământ şi spre propriii pantofi, ca să vadă 
pe unde mergea. Fără îndoială, aceasta era o acţiune delibe- 
rată, a spus John, pentru a se asigura că persoana care purta 
ochelarii nu putea să distingă detalii particulare din bază, pe 
care nu avea permisiunea oficială să le vadă. Grupul era con- 
dus de fiecare dată la un autobuz, tot cu geamurile acoperite, 
şi mergea cu acesta alte câteva minute, spre un alt loc. La 
coborârea din autobuz, li se cerea să-şi păstreze ochelarii la 
ochi și erau conduşi spre locul lor de muncă. 

Locul respectiv era o clădire mică, din beton, de apro- 
ximativ şase metri pătraţi. Securitatea de la ușă era foarte 
riguroasă. După intrarea în clădire, care era doar o came- 
ră goală cu pereţi de beton, i se permitea, în sfârşit, să-şi 
scoată ochelarii. Nu putea să vadă decât două lucruri: intrarea 
într-un lift şi o scară de beton, care cobora. Uneori intrau în 
lift, alteori foloseau scara ca să coboare două nivele, până la 
locul lor de muncă. Nu avea idee ce activităţi se desfăşurau la 
primul nivel subteran. Când ajungeau la al doilea nivel, urma 
o a doua procedură riguroasă de securitate, urmată de fiecare 
dată când se întorcea la bază, după cele trei sau patru zile pe 
care le petrecea în Las Vegas. Şi-a amintit că, după ce trecea 
de cel de-al doilea filtru de securitate, intra printr-o pereche 
de uşi groase de metal, pe un coridor de aproximativ 60 m 

lungime. Din coridor, porneau şase uşi, trei pe stânga şi trei pe 
dreapta. Biroul lui era al doilea pe dreapta şi avea o încuietoa- 
re simplă, asemenea încuietorii standard a uşii din faţă a unei 
case obişnuite. 

John a fost direcționat la noul său birou, unde trei persoa- 
ne, toate cu documente oficiale ale NASA, i-au făcut un in- 
structaj scurt. I s-a spus că secţiunea unde urma să fie angajat 
era denumită oficial Departamentul de Istorie. Cei trei bărbaţi 
de la NASA i-au explicat lui John că organismul în care lucra 
(el spune că termenul Zona 51 nu a fost folosit niciodată cât 
timp a lucrat acolo; abia câţiva ani mai târziu a început să fie 
utilizată acea denumire pe scară largă şi a ajuns şi la urechile 
lui) era implicat în dezvoltarea unor prototipuri de avioane 
revoluţionare, a unor agenţi de război biologic, a tehnologiilor 
de război chimic, a unor arme ciudate şi a „ceva în plus“.2 

Acest „ceva în plus“ reprezenta cercetarea „lucrurilor care 
se întâmplaseră în anii 1940“, după cum i s-a spus lui John. 

El şi colegii lui au înţeles foarte curând că fuseseră angajaţi pe 
poziţia de custozi ai dosarelor istorice referitoare la aces- 

te subiecte, dosare care, din când în când, erau solicitate de 
angajaţii bazei, pentru a-şi putea desfăşura activitatea. John 

a declarat că existau trei motive, şi numai trei, pentru care 
dosarele care se aflau în custodia lui au fost solicitate de alții: 


1. personalul ştiinţific apela, în mod regulat, la unele 
dosare, ca parte a muncii lui; 

2. dosarele erau folosite pentru instruirea noilor angajaţi 
ai bazei, dacă se considera necesar acest lucru; 

3. existau verificări regulate sau aleatorii din partea 
personalului de securitate, pentru a se asigura că toate 
dosarele erau la locul lor şi nu fuseseră sustrase în 
niciun mod.? 


După spusele lui John, nepreţuita documentaţie nu avea 
voie să părăsească biroul, iar instruirea noilor angajaţi era 
întotdeauna efectuată în biroul său de o echipă de patru 
persoane de la NASA. lar dacă cineva avea nevoie să acceseze 


documentele ca parte a muncii sale, era nevoit să-şi ia notițe 
în creion din dosare şi nimic altceva. Aceste notițe în creion 
trebuiau să fie scrise numai pe un tip de hârtie de culoare 
portocalie şi de dimensiuni atipice, un tip pe care John nu l-a 
mai văzut niciodată înainte sau după aceea. După presupune- 
rea lui, culoarea şi dimensiunea neobişnuite puteau probabil 
să fie reperate cumva la filtrele de securitate, în cazul în care 
cineva încerca să scoată pe ascuns o foaie din bază. 

John a afirmat că unul dintre colegii săi devenise custode- 
le dosarelor istorice despre avioanele prototip de la bază, un 
altul avea jurisdicţia dosarelor istorice referitoare la armele 
ciudate care erau inventate acolo, iar un altul era responsabil 
de dosarele istorice ale armelor biologice. Rolul lui John era 
să păstreze dosarele istorice despre OZN-uri. Primele două 
săptămâni le-a petrecut primind instructaje detaliate din 
partea personalului din bază şi, datorită faptului că era cus- 
todele acelui tip de material, i se permitea să citească toate 
dosarele, absolut fără nicio restricţie, şi să se familiarizeze cu 
numele şi numerele documentelor, astfel încât să fie capabil 
să le identifice cu uşurinţă, dacă erau cerute de vizitatorii 
biroului său. 

Conform spuselor lui John, dosarele acopereau perioada 
1943-1968. El a adaugat că, la fel ca majoritatea oamenilor 
din perioada respectivă care lucrau în lumea oficială, ştia că 
Forţele Aeriene ale SUA investigaseră rapoartele referitoare la 
OZN-uri prin studiul Proiectului Blue Book, care se închisese, 
în cele din urmă, în 1969. John a relatat că dosarele din biroul 
lui spuneau o poveste mult mai amănunţită și mai sinistră 
a investigaţiilor oficiale şi extrem de secrete ale OZN-urilor 
din Statele Unite, investigaţii ce mergeau mult mai departe 
de zona în care fusese implicat Proiectul Blue Book. John a 
subliniat de mai multe ori că nu a văzut OZN-uri, extra- 
tereştri în viaţă sau cadavre de extratereștri în Zona 51, ci 
numai documente care tratau astfel de probleme, începând 
din perioada anilor 1940. Cu toate acestea, faptul că existau 
oameni care cereau acces la acele dosare l-a făcut să creadă 
că existau cu adevărat în bază OZN-uri prăbușite şi corpuri 

de extratereştri, cu excepţia cazului în care totul era o viclenie 
gigantică şi ingenioasă, prin care să i se testeze loialitatea, 
idee care, aşa cum a recunoscut în faţa mea, îi trecuse prin 
minte de mai multe ori. 

Conform celor aflate de John în timpul petrecut la bază, 
cercetând în profunzime documentaţia secretă, se pare că, 
în 1947, fusese format un grup incredibil de bine ascuns în 
interiorul comunităţii americane de informaţii, grup care 
lucra în strânsă colaborare cu NASA, începând din anul 1960, 
în problemele de natură presupus extraterestră. Spre sfârşi- 
tul anilor 1960 (John nu mai ştia exact dacă era în 1968 sau 
1969), grupul fusese reorganizat radical. În loc ca mai multe 
organizaţii, ca NASA sau CIA, să joace roluri integrale în pro- 
gram, păstrându-şi propriile fişiere şi contribuţii la proces, 
toate activităţile, datele şi documentele au fost transferate 
ulterior unui organism centralizat, care acționa în Zona 51. 

Şi tot în Zona 51, anumitor persoane din NASA, CIA, NSA şi 
din Forţele Aeriene li se ofereau posturi permanente, care 
să le ducă departe de activităţile lor cotidiene normale din 
agenţiile lor. 

Da, a spus John, noul grup a continuat să primească 
aceleaşi date de la personalul de informații ca şi înainte şi, în 
mare parte, membrii au rămas cam aceiaşi. Singura diferență 
majoră era că toată documentaţia fusese scoasă din seifurile 
diferitelor organizaţii de informaţii şi de la NASA şi fuseseră 
duse în Zona 51, pentru păstrare. Tuturor celor de la NASA, 
din domeniul informaţiilor sau din armată care lucrau la pro- 
iecte li s-a cerut să se transfere în Zona 51. 

Părerea fermă a lui John este că acesta era motivul prin- 
cipal pentru care nimeni, până în prezent, nu a reuşit să 
acceseze date care să dovedească că NASA a fost implicată 
în conspirații la nivel înalt legate de OZN-uri. Toate înregis- 
trările relevante care ar fi putut fi legate de astfel de subiecte 
au fost luate din seifurile NASA la sfârşitul anilor 1960 şi, ca 
urmare, nu vor ieşi niciodată la suprafaţă datorită legislaţi- 
ei de desecretizare oficială, conform Legii privind libertatea 
accesului la informaţie. 


Se considera că anumite persoane, foarte influente şi cu 
averi importante, alipite la programul original, deveniseră 
refractare şi îşi depăşiseră cu mult atribuţiile, în scopul de a 
ţine secretele despre OZN departe de public, de presă și chiar 
şi de oficialii aleşi ai guvernului (inclusiv, poate, de preşedin- 
tele Statelor Unite). Aceasta era, conform spuselor lui John, 

o parte a motivului pentru care era necesar un organism 
centralizat pentru numeroasele fişiere şi documente. O parte 
dintre ele făceau referire la o serie de acţiuni controversate 

şi extrem de secrete, întreprinse pentru ascunderea adevă- 
rului despre extratereştri. Acestea erau, din multe puncte de 
vedere, mai senzaţionale decât OZN-urile şi echipajele lor 
extraterestre. Dacă dosarele erau răspândite în seifurile mai 
multor agenţii, a explicat John, exista o şansă foarte mare ca 
măcar o parte dintre ele să „răsufle“ în afara cercurilor ofici- 
ale. Indivizii refractari menţionaţi nu se supuseseră ordinului 
de a-și preda dosarele şi, ca urmare, se descoperise că unele 
dintre aceste dosare lipseau din seifurile lor sigure. Se pare 
că alte documente fuseseră făcute bucăţi, dar existau bănuieli 
puternice că, de fapt, nu fuseseră distruse deloc. Peste toate 
acestea, anumiţi oameni care avuseseră permisiunea de a stu- 
dia aceste materiale dispăruseră, fără să mai fie văzuţi vreo- 
dată, sau fuseseră găsiți morţi în circumstanţe îndoielnice. 

John şi-a amintit că dosarele pe care le citise aveau un 
singur lucru ciudat în comun. Din toate lipsea pagina de titlu. 
Toate dosarele erau capsate şi multe dintre documente aveau 
o bucăţică de hârtie răsucită sub capse, arătând că paginile 
de titlu fuseseră rupte cu grijă. În schimb, fusese adăugată o 
nouă pagină de titlu: o pagina albă, cu un titlu nou scris cu 
creionul, prinsă cu o agrafă de pagina a doua. 

I se spusese că toate aceste copii proveneau din biroul 
unei persoane care jucase un rol important în investigaţiile 
secrete privind OZN-urile la sfârşitul anilor 1950 şi la înce- 
putul anilor 1960. În plus, pe lângă dosarele la care avusese 
acces în mod legal, persoana respectivă obținuse o parte din- 
tre dosare după ce acestea fuseseră furate din seifurile altor 
agenţii de informaţii sau militare americane. Le dusese apoi 

într-un loc sigur şi atribuise un sistem propriu de îndosarie- 
re şi denumire a dosarelor. Se bănuia că persoana distrusese 
numeroase documente, toate de pe la mijlocul anilor 1940, 
din motive personale, necunoscute. Aceste dosare nu fusese- 
ră niciodată copiate şi spuneau poveşti despre care suntem 
aproape forţaţi să presupunem că acum sunt pierdute pentru 
totdeauna. John a făcut aluzii că era posibil ca persoana 
respectivă să fi fost nimeni altcineva decât faimosul James 
Jesus Angleton, care fusese numit şef al Departamentului de 
Contrainformaţii al Agenţiei Centrale de Informaţii de către 
directorul CIA Allen Dulles, în 1954. 


Confidenţial 


Cel mai vechi document de care îşi amintea John era, fără 
îndoială, şi cel mai îngrijorător. Datat 1944, era, în principiu, 
o scrisoare de plângere foarte lungă către Biroul de Servicii 
Strategice (0SS/Office of Strategic Services), scrisă de un doc- 
tor care lucra pe vremea aceea în laboratorul secret de la Los 
Alamos, din New Mexico, şi a cărui echipă fusese însărcinată 
să execute teste şi experimente pe un grup de oameni cu as- 
pect foarte ciudat, ce fuseseră aduşi pe ascuns la laborator. În 
scrisoare, doctorul se plângea unui ofiţer din armată cu privi- 
re la natura însărcinărilor echipei sale şi era extrem de preo- 
cupat de motivul pentru care oamenii respectivi arătau aşa. 

John a spus că îşi amintea că citise foarte clar că, în 1943, 
17 oameni cu o înfăţişare extrem de ciudată fuseseră aduşi la 
Los Alamos. Toţi aveau un aspect foarte asemănător: apro- 
ximativ 150 cm înălţime, fără păr, cu capete mari și ochi 
supradimensionaţi. Fuseseră aduşi la bază într-un autovehi- 
cul militar acoperit, erau total dezbrăcaţi şi mergeau într-un 
stil rigid şi smucit. John a subliniat că ochii respectivilor erau 
normali, cu excepţia mărimii. Cu alte cuvinte, nu erau acei 
ochi mari, negri şi hipnotici din descrierile obişnuite ale ex- 
tratereştrilor din cultura noastră populară cotidiană. Grupul 
de oameni sau creaturi a fost dus într-un loc secret din Los 


Alamos şi, timp de patru luni, a fost supus la o serie de teste 
medicale. Oamenilor li s-au luat sânge şi mostre de piele şi 
câteva dintre fiinţele respective au fost folosite pentru expe- 
rimente cu radiaţii şi teste cu agenţi de război bacteriologic, 
un domeniu nou şi controversat al ştiinţei. 

Doctorul a descris toate acestea într-o manieră de coş- 
mar: oamenii respectivi nu vorbeau niciodată, ci scoteau doar 
sunete ciudate, ca o combinaţie între lătratul unei foci şi 
un sughiţ, sunete extrem de puternice şi de deranjante. Era 
necesar să fie legaţi de personalul militar înainte să poată fi 
executat vreunul dintre teste și erau hrăniţi cu o dietă forma- 
tă dintr-un amestec pisat şi condensat de diverse fructe, iar, 
uneori, cu cartofi piure. Beau doar apă şi lapte. Conform afir- 
maţiilor doctorului, acesta fusese informat de armată că era 
vorba de oameni cu malformații, care fuseseră luaţi pe ascuns 
din aziluri şi spitale, pentru a fi utilizaţi în experimente mili- 
tare secrete, şi atâta tot. 

Ca specialist în medicină, doctorul scria că explicaţia i se 
păruse extrem de suspectă. După părerea lui, era foarte puţin 
probabil ca 17 persoane să fie afectate de o boală într-o ma- 
nieră atât de ciudată, iar comunitatea medicală generală să nu 
ştie nimic despre asta. Doctorul relata, în paginile scrisorilor 
sale, că zvonurile de la Los Alamos sugerau că nimeni, nici 
chiar militarii care îi aduseseră acolo, nu ştia cine sau ce erau 
acele persoane şi nici de unde proveneau, ci că se părea că 
fuseseră găsiţi rătăcind pe undeva prin deşertul Arizonei. Toţi 
cei 17 au murit înainte de sfârșitul lui 1943, iar cadavrele lor 
au fost luate cu grijă de militari, pentru autopsie, unul câte 
unul, pe măsură ce mureau. Nimeni nu a reuşit să comunice 
cu cei 17 oameni, iar doctorul se plângea cu amărăciune de 
amenințările, atât fizice, cât şi mentale, la care fuseseră su- 
puşi el şi echipa lui de către armată, precum şi de faptul că li 
se spusese să nu discute niciodată problema ciudatelor fiinţe 
în afara complexului din Los Alamos. 

John a spus că dosarul făcea referiri şi la documente 
adiţionale despre acei oameni cu aspect ciudat, documente 
care, după cum i se comunicase în instructajul său, fuseseră 

distruse de persoana de la care fuseseră luate iniţial. În mod 
bizar, fusese informat John, atunci nu mai exista nicio în- 
registrare a acelor experimente diabolice, cu excepţia acelei 
unice scrisori. În plus, locul în care se aflau cadavrele celor 
17 creaturi sau oameni era acum necunoscut şi se părea că 
toate documentele oficiale fuseseră distruse, cu zeci de ani 
în urmă, de persoanele care fuseseră implicate în proiect. 

Se bănuia totuşi - numai datorită unor informaţii transmise 
din gură în gură şi rămase în memoria colectivă a instituţi- 
ei - că acele creaturi găsite în deşertul Arizona, în 1943, erau, 
cumva, direct legate de cadavrele cu aspect neobişnuit despre 
care se spunea că fuseseră recuperate de armata americană 
lângă Roswell, New Mexico, în vara anului 1947. 


Strict secret 


La dispoziţia lui John s-a mai aflat şi un dosar foarte gros, 
intitulat „Autopsii - Corpuri cu origine necunoscută 47“, 
care se referea la cadavrele a opt persoane cu aspect la fel 
de ciudat, găsite în deşertul New Mexico (în raportul autop- 
siei nu se făcea nicio referire la vreo navă spaţială sau vreun 
alt vehicul) în vara anului 1947, dosar pe care John a avut 
ocazia să-l citească pe îndelete. Toţi acești „oameni“ semănau 
extrem de mult cu creaturile duse la Los Alamos, în 1943. Nu 
exista niciun nume pe document care să-l identifice pe auto- 
rul acestuia. Dar John bănuia că numele se aflase pe pagina 
originală de titlu. John a mai observat că pe fiecare pagină 
apărea o emblemă mică a NASA. Deoarece, aşa cum reieșea 
din referinţele interne, documentul fusese generat cu mulți 
ani înainte ca NASA să existe, emblemele menţionate anterior 
trebuie să fi fost adăugate la o dată ulterioară. Poate atunci 
când NASA reuşise să obţină o copie a documentaţiei, pentru 
examinare şi evaluare, după presupunerea lui John. 

John şi-a amintit şi că în dosar scria că, dintre cele opt 
cadavre, patru rămăseseră aproape intacte. Două fuseseră 
autopsiate, iar rămăşiţele lor fuseseră apoi distruse complet. 


Două fuseseră disecate, iar bucăţile de corp şi organele fu- 
seseră catalogate cu grijă şi păstrate separat. John a spus că 
documentul făcea referire la o serie de fotografii, atât color, 
cât şi alb-negru, cu fiinţele respective, cu autopsiile și cu 
organele lor. Cu toate acestea, el nu a văzut nicio fotografie, 
în niciunul dintre dosarele aflate în posesia sa. Câteva dintre 
corpuri erau extrem de deteriorate - într-o manieră care 
sugera că avusese loc un accident de natură violentă - iar 
restul, surprinzător, erau într-o stare relativ bună. Raportul 
era foarte detaliat şi acoperea organele importante: creierul, 
ochii, urechile, pielea (care era descrisă ca fiind de un alb-ce- 
nuşiu bolnăvicios), precum şi degetele de la mâini şi de la 
picioare, analize de sânge, membrele şi dinţii entităţilor. 


Informaţii clasificate 


Interesant este că a existat şi un alt dosar top-secret care 
primise titlul scris de mână „Autopsii - Corpuri cu origine 
necunoscută 47, problemele biologice şi moartea“, care se re- 
ferea la un virus necunoscut, despre care se raportase că reu- 
şise să contamineze şi să ucidă o întreagă echipă medicală ce 
examinase unul dintre corpuri. Tot personalul medical purta 
costume de protecţie, dar se pare că acestea se dovediseră 
total inutile atunci când fusese vorba de o protecţie biologică 
adecvată. În mod curios, niciunul dintre cadavre nu prezenta 
vreo urmă din acel virus ucigaş neidentificat. 


Confidenţial 


John mi-a spus că a existat un raport care l-a inte- 
resat foarte mult. Intitulat „Studiul Echipamentelor 48 
Armageddon“, era un document detaliat ce se concentra 
asupra studiului ştiinţific al hainelor ce fuseseră găsite 
pe anumite cadavre recuperate din New Mexico, în 1945. 
Echipamentul respectiv avea o culoare gălbuie şi era format 

dintr-o singură piesă, ce se întindea de la partea de jos a 
gâtului până la tălpi. Se pare că fusese nevoie de câteva ore 
pentru scoaterea hainelor de pe creaturi, prin tăierea cu forţa 
a materialului. După examinare, s-a descoperit că acele cos- 
tume erau croite într-o manieră pe care azi am numi-o gen 
velcro. Cu toate acestea, costumele păreau să fie aproape vii 
sau să aibă o memorie intrinsecă, deoarece, atunci când erau 
puse la un loc, păreau să se lipească exact cu fibrele cores- 
pondente de câte ori se relua experimentul. 

Cel mai bizar aspect al acestui dosar se concentra asupra 
unui membru al personalului ştiinţific - cel mai scund mem- 
bru al echipei - care a decis să încerce să îmbrace unul dintre 
costume. După ce au învăţat până la urmă cum să desfacă cu 
uşurinţă costumul, colegii i l-au ţinut deschis, pentru ca el 
să intre în costum. Costumul s-a mulat pe corpul lui, într-o 
manieră oarecum alarmantă. Datorită mărimii, costumul nu 
era foarte confortabil, dar putea fi purtat. Însă atunci când 
costumul a fost închis, s-a întâmplat ceva foarte ciudat şi rău 
prevestitor. Bărbatul a început să aibă o senzaţie puternică 
de claustrofobie şi să primească în minte imagini tulbură- 
toare referitoare la un viitor întunecat şi înspăimântător al 
Pământului şi al tuturor formelor de viaţă de pe Pământ, în 
special al rasei umane. Era un viitor dominat de o lume iradi- 
ată, oraşe distruse, nori uriaşi de ciuperci nucleare, la kilome- 
tri deasupra, pe un cer negru, în timp ce obiecte ce semănau 
cu nişte farfurii zburătoare treceau pe deasupra peisajului 
dezolant. Poate cel mai îngrijorător aspect era acela că rasa 
umană fusese redusă la nivele minimale, ca rezultat direct al 
unui virus mortal de origini necunoscute, ce ataca şi distru- 
gea sistemul imunitar uman. Bărbatul în costum a primit o 
sugestie clară şi deranjantă că acele creaturi, orice ar fi fost 
ele, ne urau într-o măsură cu adevărat profundă și că exista 
un plan al lor de a încerca să declanșeze un holocaust nuclear 
între Statele Unite şi sovietici, ca o modalitate de „a ne scoate 
din peisaj“. 

Simţind că omul era extrem de tulburat, colegii şi priete- 
nii i-au scos repede costumul. După scurt timp, a fost scris 


un raport, în care s-a specificat că bărbatul fusese chestio- 
nat minuţios de o echipă formată din personal de la NASA şi 
CIA cu expertiză în probleme de natură psihologică. Dosarul 
menţiona şi ideea că acest episod bizar era o nouă cheie 
pentru faptul că acel costum părea să fie viu şi să fie legat 
de mintea şi amintirile creaturilor care îl purtaseră anterior. 
Poate cea mai ciudată dintre toate era nota din dosar care 
spunea că acele costume au fost ţinute după aceea încuiate 
într-un seif sigur şi păzit şi că erau considerate a fi, nici mai 
mult, nici mai puţin, „obiecte inteligente periculoase“. 


Strict secret 


John şi-a amintit că majoritatea celorlalte dosare făceau 
parte din două categorii: 


1. Existau zeci şi zeci de documente foarte tehnice, 
referitoare la două avioane tip planor care fuseseră 
descoperite şi recuperate din deşertul New Mexico, în 
1947. Documentele se refereau la structură, tren de 
aterizare şi multe altele, pe care John nu şi le-a putut 
aminti. 

2. Existau efectiv sute de memorandumuri de una sau 
două pagini, de la şi către diverşi membri ai persona- 
lului, despre proiecte în desfăşurare, multe dintre 
acestea concentrându-se asupra aspectelor biologice 
şi bacteriologice şi asupra OZN-urilor. 


John a afirmat că în dosare nu exista nicio referire din care 
să rezulte că acele creaturi sau aparatul de zbor aveau origine 
extraterestră. De fapt, se părea că nimeni nu ştia sigur ce erau 
sau care ar fi putut fi originea lor. 

Informaţii clasificate 


John mi-a spus că exista o colecţie mică de documente, 
datând din 1947, care făcea speculaţii asupra posibilităţii 
ca totul să fi fost rezultatul unei înşelătorii ingenioase din 
partea sovieticilor - asta până când foarte rapid a devenit 
clar pentru toată lumea că nici chiar Uniunea Sovietică nu ar 
fi avut expertiza necesară pentru a pune la cale cu succes o 
înşelătorie atât de fantastică şi cu atât mai puţin să modifice 
sau să producă mutații unor ființe umane, astfel încât să se 
transforme în ceva atât de diferit. O altă teorie menţionată în 
dosare era aceea că totul făcea parte din povestea americană 
de acoperire, pentru a ascunde atrocități mult mai pământene 
ale Războiului Rece, executate asupra unor oameni handica- 
paţi din punct de vedere mintal sau fizic. 

John a susţinut că, în rândul celor cu care a lucrat, circu- 
lau trei posibilităţi considerate dintre cele mai interesante: 


1. aceste lucruri proveneau dintr-o altă lume; 

2. proveneau de undeva de pe Pământ - erau luate în 
calcul alte dimensiuni sau părţi îndepărtate ale lumii; 

3. proveneau din viitorul nostru foarte îndepărtat. 


John a adăugat că, în discuţiile cu colegii din Zona 51, a 
aflat că nici măcar la începutul anilor 1970 nu exista nicio 
dovadă din care să reiasă clar ce erau acele creaturi sau de 
unde proveneau. Dar exista un aspect care sprijinea ideea de 
călătorie spaţială pentru o parte din personal: deşi planorul 
recuperat în New Mexico era categoric extrem de avansat din 
punct de vedere tehnologic, anumite componente ale sale 
erau construite în sistemul picioare şi țoli - un sistem pe 
care nişte extratereştri de pe altă lume nu era posibil să-l fi 
folosit, a conchis John. Cu alte cuvinte, aeronavele şi entită- 
tile care le construiseră păreau să fie conectate cu noi într-o 
măsură semnificativă. 

Totodată, existau în dosare referinţe la studii amănunțite 
asupra posibilei existenţe a vieţii extraterestre, subiect despre 


care se raporta că fuseseră consultaţi numeroşi experţi ai 
NASA. Concluzia celor mai mulţi specialişti ai NASA era aceea 
că nu exista nimic care să nege posibila existenţă a vieţii 
extraterestre în Univers, că era chiar și mai posibil ca aces- 

te forme de viaţă să vină pe Pământ şi că exact asta erau, de 
fapt, acele creaturi. 

Aspectul cel mai suspect pentru NASA, în această proble- 
mă, era nu numai faptul că se părea că acele creaturi pu- 
teau respira fără probleme aerul nostru, ci şi că erau perfect 
sincronizate pentru presiunea atmosferică de pe Pământ, ceea 
ce părea o coincidenţă mult prea mare. John a spus că această 
informaţie a împărţit decisiv echipa în două tabere: una care 
prefera ideea că acele creaturi erau de pe Pământ, fie din 
viitorul îndepărtat, fie din vreun loc secret de pe Pământul 
zilelor noastre, şi una care credea că era vorba de extratereş- 
tri modificaţi genetic, într-o manieră radicală, ce implica o 
ştiinţă mult peste capacităţile noastre, pentru a le permite să 
acţioneze liniștiți pe planeta noastră. 

John a rămas în program pe durata contractului de un an, 
apoi şi-a croit o carieră în sectorul privat (care a inclus exe- 
cutarea de verificări de siguranţă ale trecutului unor persoane 
care doreau să se angajeze la NASA), înainte să se retragă, în 
cele din urmă, în iarna anului 1981. Gândurile şi teoriile sale 
privind această afacere curioasă, ca și accesul său la dosa- 
rele respective, sunt incitante. Aşa cum a subliniat chiar el, 
John nu avea absolut niciun fel de cunoştinţe în domeniul 
OZN-urilor. lar dacă acesta era un secret atât de uriaş şi de 
important, de ce fusese informat despre subiect? În plus, el 
s-a întrebat: dată fiind presupusa semnificaţie şi importanţă 
a operaţiei, aceasta nu ar fi fost mai curând genul de post în 
care să atragi o persoană ca să lucreze acolo pe toată durata 
carierei sale, nu doar pentru cel mult 12 luni? 

Luând în considerare aceste aspecte, John a spus că, deşi 
documentaţia respectivă părea autentică, el nu reuşise nicio- 
dată să-şi elimine din minte posibilitatea ca expunerea sa la 
aceste dosare să fi fost parte a unui joc al minţii măreț, ciudat 
şi întortocheat din partea NASA şi a serviciilor de informaţii, 

de genul CIA, Informaţiile Forţelor Aeriene şi NSA. Cum ser- 
viciul său în Zona 51 şi accesul la fişiere au venit ca rezultat 
direct al contactelor sale cu FBI, John a bănuit că era posibil 
ca superiorii să-l fi pus în faţa unor materiale total false, în 
Zona 51, pentru a-l urmări apoi şi a descoperi dacă spunea 
ceva. Faptul că John nu a spus nimic în acea perioadă de 12 
luni şi că a fost considerat, în consecinţă, ca demn de foarte 
mare încredere l-a recompensat cu o carieră de aproape un 
deceniu în sectorul privat de securitate. A fost o carieră care 
l-a făcut să se mişte, practic fără niciun fel de efort, prin cer- 
curile extrem de influente ale lumii spionajului american, care 
nu aveau niciun fel de legătură cu OZN-urile. 

Poate că adevărul este într-adevăr acolo, undeva, dar 
se pare că e un adevăr protejat şi apărat de un număr infi- 
nit de poveşti de acoperire, în genul unui coridor cu oglinzi 
deformante. 


Capitolul 6 


O epidemie de origine 
extraterestră 


În cea de-a doua parte a lunii aprilie 2003, în timp ce făceam 
cercetări asupra anumitor zvonuri conform cărora NASA exe- 
cutase cercetări secrete în domeniul unor virusuri extrateres- 
tre potenţial letale, am transmis un mesaj redactat cu atenţie 
la diverşi membri ai grupului de discuţii online la care eram 
afiliat. Mesajul meu se concentra asupra războiului chimic 

şi biologic. Ca urmare a acestei acţiuni, am primit un telefon 
de la un bărbat numit Ralph Jameson, care fusese angajat, 

cu câteva decenii în urmă, la Fort Detrick, Maryland, centrul 
cercetării guvernamentale pentru apărare al SUA în domeniul 
războiului biologic. 


Jameson mi-a spus că Andromeda Strain (Germenul 
Andromeda), cartea scrisă în 1969 de regretatul Michael 
Crichton, şi filmul din 1971 cu acelaşi titlu provocaseră un 
interes major şi un motiv de îngrijorare personalului de la 
Fort Detrick, din cauza temei centrale a cărţii: un vehicul 
spaţial terestru se întorcea pe Pământ contaminat cu microbi 
extratereştri letali, care declanşau ulterior un virus extrate- 
restru cu efecte mortale asupra populaţiei. 

Jameson mi-a declarat deschis că, la aproximativ nouă 
luni după lansarea versiunii cinematografice a Germenului 
Andromeda, pe biroul său a apărut un document intitulat: 
The Andromeda: Fact or Fiction? (Andromeda: Adevăr sau 
ficţiune?). Jameson a menţionat foarte clar că documen- 
tul nu era unul oficial, ci fusese pregătit şi documentat de 
un angajat de la Fort Detrick în timpul său liber. Omul le 

prezentase totuşi documentul superiorilor săi, în eventuali- 
tatea că putea prezenta interes, într-o zi, pentru angajaţii de 
la Fort Detrick, precum şi pentru cercetări şi analize ulteri- 
oare. Jameson spunea că raportul făcea referiri foarte clare 
la scenariul Germenul Andromeda şi analiza cu amănunțţi- 
me posibilitatea sau imposibilitatea ca un astfel de coşmar 
să devină, într-o zi, o realitate îngrozitoare. Raportul avea 
aproape 200 de pagini şi, cu toate că nu ataca în niciun fel 
problema OZN-urilor, se concentra asupra a două aspecte 
controversate: 


1. un virus extraterestru îşi găseşte calea spre Pământ, 
posibil prin intermediul unui meteorit; 

2. contaminarea totală a Pământului şi a tuturor formelor 
sale variate şi numeroase de viaţă cu un virus extrate- 
restru, ca rezultat direct al aducerii de mostre de către 
astronauții NASA de pe Lună şi, poate ulterior, de pe 
planeta Marte. 


Se pare că raportul analiza detaliat următoarele probleme: 


e modul în care s-ar putea răspândi cu rapiditate un 
virus extraterestru scăpat de sub control; 

e cum ar fi forţate să reacționeze autorităţile pentru a 
face faţă situaţiei; 

e ce precauțţii trebuie luate, dacă problema escaladează; 

e cum ar putea fi creat un vaccin viabil, dacă ar fi 
posibilă crearea lui. 


În raport se analiza, de asemenea, faptul că era posibil ca 
un astfel de vaccin să nu poată fi găsit, efectul rezultant fiind 
acela că ar fi fost foarte posibil ca virusul să sufere mutații 
într-o formă care să reprezinte un virus apocaliptic pen- 
tru întreaga rasă umană. Jameson a explicat că acest raport 
neliniştitor a fost plasat în arhiva de documente de la Fort 
Detrick, fiind scos şi citit din când în când de persoane inte- 
resate care lucrau acolo. 


Jameson a mai spus că, deşi exemplarul original al docu- 
mentului nu a ieşit niciodată din Fort Detrick, la un moment 
dat s-a întâmplat ceva ciudat: una dintre cele trei copii ale 
documentului, care fuseseră făcute la momentul respectiv, 

a fost înaintată mai întâi către NASA şi apoi către Biroul de 
Ştiinţă şi Tehnologie al CIA şi a rămas absent câteva luni. 
Interesant că, atunci când documentul a fost returnat la Fort 
Detrick, se vedea foarte clar că fusese cercetat cu atenţie şi că 
pe document fuseseră făcute chiar diverse modificări scrise 
cu creionul roşu, iar anumite secțiuni fuseseră subliniate cu 
atenţie de personalul NASA şi CIA care solicitase accesul la 
material. 

Una dintre persoanele care păreau să ştie totul despre 
istoria documentului, ca şi despre conţinutul şi implicaţiile 
sale, a spus Jameson, a fost dr. Charles Rush Phillips, despre 
care Norman Covert, de la Fort Detrick, a declarat: 


Lucrările lui dintre 1943 şi 1969 au pus la dispoziţia 
oamenilor de ştiinţă uneltele de care aveau nevoie 
pentru a dezvolta cunoştinţe medicale despre microor- 
ganisme. Rezultatul a fost crearea de vaccinuri pentru 
o varietate de boli şi înţelegerea modului de răspândire 
a bolilor.! 


Strict secret 


Oricât de fantastic ar părea faptul că NASA, CIA şi perso- 
nalul de la Fort Detrick şi-au exprimat un interes adânc şi o 
profundă îngrijorare faţă de virusurile extraterestre, acesta 
nu este deloc ceva neobişnuit. De fapt, bolile extraterestre 
reprezintă un motiv de îngrijorare, pentru unele dintre cele 
mai bune minţi din lumea ştiinţifică, de ani de zile. 

Conform Articolului IX al „Tratatului privind principiile 
care guvernează activităţile statelor în explorarea şi utilizarea 
spaţiului extraterestru, inclusiv a Lunii şi a altor corpuri ce- 
reşti“, care a fost semnat colectiv la Washington, D.C., Londra 


CONSPIRAŢIILE NASA 


şi Moscova la 27 ianuarie 1967 şi a intrat în vigoare la 10 
octombrie, în acelaşi an: 


În explorarea și utilizarea spaţiului extraterestru, 
inclusiv a Lunii şi a altor corpuri cereşti, statele semna- 
tare ale Tratatului trebuie să se călăuzească după 
principiul cooperării şi al asistenţei mutuale şi trebuie 
să-şi desfăşoare toate activităţile în spaţiul extrateres- 
tru, incluzând Luna şi alte corpuri cereşti, cu atenţia 
necesară pentru interesele corespunzătoare ale tuturor 
celorlalte state semnatare ale Tratatului. Statele 
semnatare ale Tratatului trebuie să execute studii ale 
spaţiului extraterestru, incluzând Luna şi alte corpuri 
cereşti, şi să-şi conducă explorările astfel încât să se 
evite contaminarea lor dăunătoare, precum şi schim- 
bări adverse în mediul Pământului, ca rezultat al 
introducerii de materii extraterestre şi, dacă este 
necesar, să se adopte măsurile corespunzătoare în 
acest scop. 


Îngrijorarea adâncă exprimată aici față de „schimbări 
adverse în mediul Pământului, ca rezultat al introducerii 
de materii extraterestre“, a fost şi încă este foarte reală şi 
justificată. 


Informaţii clasificate 


Unul dintre cei care au recunoscut, cu decenii în urmă, 
potenţiala şi majora ameninţare pentru rasa umană repre- 
zentată de răspândirea unor virusuri mortale de origini extra- 
terestre a fost Joshua Lederberg, care a primit Premiul Nobel 
pentru pace pentru studiile sale şi care a participat şi la pro- 
gramele experimentale de căutare ambițioasă a vieţii pe Marte 
ale NASA. Un articol de opt pagini scris de Lederberg pen- 
tru revista Science la 12 august 1960, intitulat „Exobiology: 
Approaches to Life Beyond the Earth“ („Exobiologia: Abordări 


ale vieţii exterioare Pământului“), afirmă sec: „În prezent, 
perspectivele decontaminării unui vehicul care se întoarce 
din spaţiu, pentru neutralizarea oricărui risc posibil, sunt în 
cel mai bun caz sărăcăcioase, în comparaţie cu imensitatea 
riscului“. 

Apoi, la 10 iulie 1969, Lederberg a scris o scrisoare către 
The New York Times (publicată la 13) şi a criticat aspru ziarul 
pentru discutarea posibilităţii ca astronauții NASA, care se 
întorceau din misiunea de aselenizare Apollo 11, Armstrong, 
Aldrin şi Collins, să reprezinte „un risc tangibil de infectare 
la nivel global cu microbi lunari“. Lederberg a explicat clar în 
scrisoarea sa că lipsa totală de atmosferă făcea efectiv im- 
posibil ca Luna să adăpostească microbi sau virusuri mortale 
care să poată avea vreun efect asupra vieţii, umane sau de alt 
tip, de pe planeta noastră. El a avut grijă să sublinieze totuşi 
că aspectul de a fi nevoiţi „să protejăm Pământul împotriva 
unor posibile infecţii de pe Marte“ era unul care trebuia, ca- 
tegoric, să fie studiat şi rezolvat şi că necesita studii mult mai 
extinse şi mai riguroase, dacă NASA avea de gând să trimită 
într-o zi astronauți care să exploreze Planeta Roşie.? 

Publicat în Washington Post, la 16 august 1970, un articol 
de două pagini, de Lederberg, intitulat „Engineering Viruses 
for Health or Warfare“ („Crearea de virusuri pentru sănătate 
sau război“), aborda problema virusurilor modificate şi create 
deliberat pentru a fi utilizate în război, precum şi a modifică- 
rilor similare în scopuri de sănătate. Lederberg a afirmat: 


Acum, începem să înţelegem că eliberarea intenţionată 
de particule infecțioase, fie virusuri, fie bacterii, din 
interiorul unui laborator sau rezultate din practica 
medicală trebuie să fie condamnată în mod oficial ca 
reprezentând o ameninţare iresponsabilă împotriva 
întregii comunităţi umane.? 


În această problemă, Lederberg nu era nici pe departe o 


voce singulară. Scriitorul Leslie Mullen, de exemplu, a notat 
în 2003: 

Deşi nu există dovezi privind existenţa de agenţi 
patogeni bacterieni sau virali altundeva decât pe 
Pământ, s-a format deja un grup de propagandă 
îngrijorat, denumit „Comitetul Internaţional împotriva 
Aducerii pe Pământ de Mostre Marţiene“, şi s-au scris 
romane de science-fiction, de genul Germenului 
Andromeda, care descriu scenarii de coșmar implicând 
infecţii extraterestre.‘ 


Similar, în iunie 2003, publicaţia National Geographic 
News a dezvăluit că Chandra Wickramasinghe, de la 
Universitatea Cardiff din Wales, a lansat, într-o scrisoare 
trimisă revistei medicale britanice The Lancet, teoria în- 
grijorătoare că izbucnirea SARS (Severe Acute Respiratory 
Syndrome - Sindromul respirator acut sever) putea foarte 
bine să-şi aibă originea în spațiul extraterestru, pentru ca 
apoi să-şi găsească drumul spre Pământ, înainte să coboare 
în China, unde a izbucnit iniţial epidemia.s 

Având în vedere aceste avertizări, ar fi, într-adevăr, înţe- 
lept să fim atenţi şi să ţinem seama de următoarele cuvinte 
din „Medical Science, Infectious Disease and the Unity of 
Humankind“ („Ştiinţa medicală, bolile infecțioase şi unita- 
tea omenirii“), un articol de două pagini semnat de Joshua 
Lederberg, scris pentru The Journal of the American Medical 
Association, la 5 august 1988, care se referea la îngrijorarea 
sa permanentă privind supervirusurile care pot crea dezastre 
pe întregul glob. Lederberg nota în paragraful final al acestui 
articol: 


Microbul care a doborât un copil pe un continent 
îndepărtat, ieri, poate ajunge la noi azi şi poate provo- 
ca o pandemie globală mâine. 


Am fost avertizaţi. Dacă suntem sau nu perfect pregătiţi 


pentru absolut toate posibilităţile, este însă o cu totul altă 
problemă. 


Capitolul 7 
Europa anilor 1970 


O dovadă clară că personalul NASA a fost extrem de interesat 
de întâlnirile aparent reale cu OZN-uri, de la începutul până 
la mijlocul anilor 1970, poate fi găsită în paginile unui raport 
de informaţii clasificat până acum, datat 22 august 1974, dis- 
tribuit în rândurile personalului superior al NASA, la sediul 
agenţiei. Documentul în chestiune detaliază o sumedenie de 
date cu adevărat extraordinare referitoare la OZN-uri, prove- 
nite din Spania, într-o perioadă delimitată clar, și anume între 
toamna anului 1973 şi începutul verii din 1974. 


Documentaţia înaintată către NASA începe după cum 
urmează: 


În perioada septembrie 1973-iunie 1974, deasupra 
Spaniei au apărut o serie de OZN-uri şi a fost relatată 
observarea acestora de diferite tipuri de oameni.! 


Odată spuse acestea, să ne concentrăm asupra acestor 
dosare OZN din Spania, pe care NASA le-a considerat atât de 
importante în înţelegerea complexităţii fenomenului OZN. 


Informaţii clasificate 


Primul raport a fost unul cu adevărat curios şi se referea 
la observarea de către mai mulţi martori, într-o noapte de 
septembrie, în regiunea El Ferrol del Claudillo din Spania, 

a unui OZN de formă circulară, puternic luminat şi cu un 

diametru de aproximativ 1 m, care părea să execute manevre 
periculoase aproape de nivelul pământului, pe două apendi- 
ce asemănătoare unor picioare. Date fiind dimensiunile sale 
mici, era oare acest obiect vreo formă de dispozitiv extrate- 
restru pilotat de la distanță, asemănător cu cele folosite în 
mod obişnuit acum, aproape 40 de ani mai târziu, de propria 
noastră armată, deasupra Irakului şi Afganistanului? A fost, 
poate, ceva asemănător cu OZN-urile foarte mici observate de 
astronautul „Deke“ Slayton la începutul anilor 1950? Oricare 
ar fi răspunsurile la aceste întrebări, OZN-ul nu a rămas în 
zonă foarte mult şi a decoiat brusc, dispărând în întuneric. 

Spania nu era destinată totuși să rămână fără OZN-uri 
prea multă vreme, după cum avea să fie informată NASA. Trei 
luni mai târziu, în zorii dimineţii de 11 decembrie 1973, un 
vehicul stil farfurie zburătoare clasică a fost văzut la Malaga, 
Spania. A plutit pe cerul răsăritului aproximativ un sfert de 
oră, apoi, fără niciun avertisment, a ţâşnit în mare viteză în 
direcţia Torremolinos. Dar lucrurile au început să se încingă 
cu adevărat pe frontul OZN în martie şi aprilie 1974, făcând 
ca NASA să se ridice şi să privească atent ce se întâmpla în 
cealaltă parte a lumii. 

După câteva relatări relativ nesemnificative despre lumini 
aeriene neobişnuite, în primele două săptămâni din martie 
1974, lucrurile au început să se schimbe dramatic şi într-o 
manieră total neanticipată. Categoric, unul dintre cele mai 
uimitoare cazuri (ale cărui detalii au fost transmise către 
NASA) a avut loc la 23 martie 1974, la aproximativ 5 km sud 
de Castillo de las Guardas. 

În mod incredibil, martorii, doi ofiţeri de poliţie şi un 
vânzător de maşini, au văzut ceea ce a fost descris în dosare- 
le oficiale drept un trio de nave gigantice, de culoarea alumi- 
niului, de forma unor creioane uriaşe, de 150-180 m lungime, 
zburând foarte încet şi la altitudini aproape periculos de joa- 
se. Brusc, din una dintre navele uriaşe au zburat trei navete 
mai mici, pe care toţi martorii le-au descris ca fiind asemă- 
nătoare cu nişte ciuperci. Acestea au părut să se prăbuşească 
spre sol, într-o linişte completă, apoi s-au ridicat încet şi au 


început să-l urmărească pe vânzătorul de maşini, care, îngro-— 
zit, a luat-o la fugă pe jos. Din fericire, omul nu a păţit nimic, 
iar navetele în formă de ciupercă au dispărut toate spre cer, 
când el a ajuns la marginile orașului Castillo de las Guardas. 

Toate acestea erau doar aperitivul pentru ceea ce avea să 
urmeze şi chiar foarte curând. Au trecut numai câteva ore 
până la următoarea întâlnire extraordinară, ce a stârnit inte- 
resul NASA. 

De această dată, martor a fost şoferul oficial al preşe- 
dintelui Comisiei Provinciei Cadiz. Se lăsase întunericul pe 
o anumită porţiune de autostradă din apropiere de Sanlucar 
de Barrameda, când şoferul a observat un obiect puternic lu- 
minat, dansând nebuneşte pe cer, la o înălţime de maximum 
15 m deasupra drumului. Şi nu numai atât: OZN-ul aproape 
a oprit întregul sistem electric şi motorul maşinii omului, în 
timp ce acesta înainta încet şi cu prudenţă în direcţia farfuriei 
zburătoare. De observat faptul că această abilitate aparentă 
a OZN-ului sau poate a echipajului extraterestru de a afec- 
ta autovehiculele este similară cu o declaraţie făcută de FBI 
în 1957, la scurt timp după lansarea satelitului Sputnik 1 de 
Uniunea Sovietică. Aşa cum am detaliat în Capitolul 1 al aces- 
tei cărţi, în momentul lansării ruseşti, FBI consemnase: 


... persoane din statele din sud-vest, în timp ce îşi 
conduceau maşinile, pretind că au văzut OZN-uri care 
au cauzat oprirea motoarelor autovehiculelor lor.? 


În următoarele câteva zile, cerul Spaniei a fost plin de 
obiecte aeriene necunoscute, bile de lumină plutitoare şi 
maşinării mici, iluminate, de formă triunghiulară, care păreau 
să se legene încet în aer, ca nişte nave pe valurile unui lac li- 
niștit. Şi lucrurile nu erau destinate să stea liniştite prea mult. 
În scurt timp, extratereştrii aveau să apară. 

În noaptea de 26 martie 1974 a izbucnit cu adevărat iadul. 
În acest caz, un tânăr şofer de camion abia trecut de adoles- 
cenţă a avut marele ghinion să întâlnească un fenomen OZN 
în toată splendoarea sa stranie şi nepământească. În timp ce 
se îndrepta spre casă pe autostrada spre Valdehijaderos, un 
obiect de formă circulară - descris în documentele trimise la 
NASA ca având forma a două farfurii lipite una de cealaltă -, 
care era în mod evident sub un control inteligent, a apărut pe 
cer, la o altitudine foarte mică. De fapt, OZN-ul era atât de 
jos, încât tânărul a fost nevoit să facă manevre de evitare. A 
apăsat brusc pe frână şi a oprit camionul în scrâşnet de roţi, 
aproape de marginea autostrăzii. Şi ceea ce a urmat a fost 
şi mai rău: un al doilea OZN, foarte asemănător cu primul, 

a aterizat la aproximativ 15 m depărtare, iar din el au ieşit 
brusc doi umanoizi foarte înalţi. Tânărul a rămas pe loc şocat, 
în timp ce umanoizii şi-au întins braţele, îndreptându-şi 
degetele spre omul îngrozit, şi au început să păşească hotă- 
râţi spre el. Din fericire, deşi oarecum ezitant, perechea de 
extratereştri a decis să renunţe în ultima clipă. S-au întors la 
vehiculul lor cosmic, au urcat la bord și au decolat. Dar nu a 
trecut mult timp înainte ca extratereştrii să găsească o nouă 
victimă pe care să o terorizeze. 

Doar câteva ore mai târziu, tot în apropiere de 
Valdehijaderos şi tot în miezul nopții, s-a petrecut ceva cu 
adevărat ciudat. Dat fiind că e vorba de un caz de proporţii 
uluitoare, am decis să citez direct din raportul oficial trimis la 
NASA de Departamentul Apărării, ce prezintă detaliat poves- 
tea martorului: 


Trei nave argintii au parcat pe autostradă, cu lumini 
similare cu reflectoarele. Observatorul a oprit motorul 
maşinii şi câteva siluete s-au apropiat de el. Omul a 
luat-o la fugă, înspăimântat, iar creaturile l-au urmărit. 
Martorul s-a aruncat într-un şanţ. Urmăritorii au 


trecut la doi metri de el, iar omul a putut să-i vadă. 
Aveau cam doi metri înălţime, aveau braţe și picioare, 
dar nu le-a zărit feţele. După trecerea lor, omul s-a 
întors la camion. Fiinţele au revenit să-l observe, apoi 
au urcat în navele lor şi au plecat. 


Este oare posibil să fi fost vorba de o încercare de răpire 
extraterestră? Acum, 36 de ani mai târziu, pare imposibil de 
stabilit cu siguranţă. 

Un eveniment OZN foarte ciudat şi poate unic s-a petrecut 
deasupra oraşului Malaga, o zi mai târziu, implicând obser- 
varea unei „mase gazoase“ mari, iluminate. Indiferent care 
ar fi fost natura sau intenţiile sale, nu a oferit niciun indiciu 
martorilor uluiţi. 

Unul dintre cele mai credibile rapoarte care au ajuns la 
NASA prin intermediul Departamentului Apărării a ieşit la 
suprafaţă la 14 aprilie 1974, implicând trei martori: un pro- 
fesor universitar foarte respectat şi soţia lui (care veneau din 
regiunea Herrera de Alcantara, din Spania), precum şi unul 
dintre studenţii profesorului. Cei trei au observat un OZN de 
formă romboidală, de 19 m, la o altitudine mică, luminat pu- 
ternic de o combinaţie de lumini roz şi galbene. După câteva 
minute, nava a început să coboare încet, ajungând în final la 
nivelul pământului, unde a rămas aproximativ cinci sau şase 
minute, înainte să se întoarcă pe cer şi să dispară din vedere, 
îndreptându-se în direcţia nord-est. 

La nici o zi după întâlnirea de la Herrera de Alcantara a 
profesorului universitar, a soţiei şi studentului lui, zeci de 
pasageri de la bordul unui feribot, ce mergea de la Ceuta la 
Algeciras, au fost următorii oameni consideraţi demni pentru 
o vizită potenţial neumană. Pasagerii au fost unanimi în rela- 
tările lor: un obiect luminat foarte strălucitor s-a ridicat din 
ape lângă o stâncă mare, a zburat pe lângă ei câteva momen- 
te, în linişte şi încet, după care a coborât din nou în apele 
întunecate și a repetat aceleaşi mişcări precise încă o dată, 
dar apoi nu a mai ieşit niciodată la suprafaţă. 

Confidenţial 


NASA a aflat că în următoarele două luni isteria OZN, care 
cuprinsese Spania din senin, a scăzut. Dar a revenit în forţă 
la 16 iunie 1974. Locul a fost Caceres, ora 5 a.m, iar marto- 
rul solitar a fost un lucrător ce se îndrepta spre serviciu. Era 
o dimineaţă pe care nu avea s-o uite niciodată. La fel ca în 
unele dintre cazurile spaniole anterioare ce au atras atenţia 
NASA, OZN-ul a ales o porţiune de autostradă ca să-şi facă 
apariţia. S-a repezit în jos, spre autovehicul, l-a urmărit pe 
bietul om îngrozit, în mare viteză, pe o distanţă de câţiva 
kilometri, şi s-a apropiat atât de mult, încât şoferul a putut 
să vadă în interiorul navei trei fiinţe uriaşe. Acţionând poate 
din pură disperare, omul a stins farurile maşinii, moment în 
care OZN-ul a dispărut brusc. Bineînţeles, orice încercare de a 
conduce pe o autostradă fără faruri este o experienţă pericu- 
loasă şi în situaţii normale, cu atât mai mult dacă eşti urmă- 
rit de un OZN pilotat de nişte extratereştri de dimensiunile 
unui Goliat, aşa că, atunci când OZN-ul s-a îndepărtat, omul 
a aprins din nou farurile. Aceasta s-a dovedit a fi o mare 
greşeală. OZN-ul a reapărut brusc, parcă din neant, şi s-a 
apropiat din nou prea mult pentru ca omul să poată conduce 
liniştit. Spre marea lui îngrijorare, omul a relatat că OZN-ul 
l-a urmărit tot drumul până acasă, după care a ţâşnit spre 
cer. Din fericire pentru martor, nu s-a mai întors niciodată. 

Şi aici se termină rapoartele. În mod interesant, NASA 
a fost anunţată de Departamentul de Apărare, în cuvintele 
de încheiere referitoare la valul de relatări despre OZN din 
Spania, din 1973-74, că: 


„.. în luna aprilie a acestui an, echipe de specialişti în 
percepţia extrasenzorială au ţinut o întrunire la Malaga, 
cu scopul de a studia ştiinţific OZN-urile văzute în 
apropiere. Rezultatele acestei întruniri nu sunt 
cunoscute.’ 


Informaţii clasificate 


Depărtându-ne de Spania, unul din cele mai ciudate - şi 
cele mai îngrijorătoare, ca rezultat al implicaţiilor sale pentru 
apărare - cazuri care au fost raportate către NASA în aceeași 
perioadă de timp îşi are originea în interiorul unei instituţii 
din Frimley, Anglia. Era o instituţie ce se afla sub egida formei 
GEC-Marconi, ale cărei filiale Marconi Underwater Systems, 
Ltd., şi Marconi Space & Defense Systems jucau roluri impor- 
tante în programele militare de cercetare şi dezvoltare ale 
Ministerului Apărării din Marea Britanie. 

Evenimentul s-a produs la începutul anului 1974, iar, în 
momentul respectiv, sursa principală a relatării era angajată 
ca desenator tehnic în Departamentul de Servicii Centrale, 
după ce își făcuse anterior ucenicia în Marina Regală Britanică. 
Sosind la lucru într-o dimineaţă, femeia a fost surprinsă să 
vadă numeroşi angajaţi ai Ministerului Apărării forfotind în 
jurul clădirii. Deşi a înţeles că se întâmplase ceva important, 
abia mai târziu a reuşit să abordeze un coleg de încredere, 
care era manager în instituţia respectivă. 

— S-a întâmplat ceva important, nu? a întrebat ea, pe 
şoptite. 

— Da, i-a răspuns el, la fel de încet. A avut loc o spargere. 
Nu pot spune mai mult. 

În următoarele câteva săptămâni, alte piese ale puzzle-ului 
au început să se aşeze la locul lor. A transpirat faptul că 
„spargerea“ reprezentase mult mai mult decât o pătrundere 
neautorizată. Fusese vorba, de fapt, de pătrunderea, într-o 
instituţie foarte bine păzită, a unei entități extraterestre vii. 

Incidentul se petrecuse noaptea, târziu, iar martor fusese 
un paznic ce patrula în clădire, ca parte a îndatoririlor sale 
de rutină. În timp ce mergea pe unul dintre coridoare, pazni- 
cul a fost surprins la vederea unei lumini albastre orbitoare, 
ce emana dintr-o cameră apropiată. Care nu era o cameră 
obişnuită, ci o încăpere pentru păstrarea documentelor strict 
secrete generate de Marconi, ca parte a activităţilor sale pentru 


CONSPIRAŢIILE NASA 


guvernul britanic, din care multe se refereau la proiecte se- 
crete de apărare legate de radar. 

Dându-şi seama că nimeni nu trebuia să se afle în camera 
respectivă la ora aceea din noapte, paznicul s-a năpustit înă- 
untru, unde a dat peste o imagine uluitoare. Acolo, răsfoind 
paginile dosarelor secrete, se afla un umanoid - dar categoric 
nonuman -, creatură care s-a dematerializat rapid în faţa 
ochilor paznicului şocat. Deşi traumatizat serios de întâm- 
plare, omul a reuşit să ofere o descriere sumară a creaturii 
în faţa superiorilor săi şi a specificat că lumina albastră era 
emisă din partea din față a unei căşti mari, ce acoperea în 
întregime capul creaturii. 

Până dimineaţa următoare, paznicul suferise o cădere 
nervoasă aproape totală şi fusese dus, sub pază militară, la 
un spital nespecificat, pentru terapie intensivă. 

Câteva săptămâni mai târziu, desenatoarea a avut oca- 
zia să audă frânturi dintr-o conversaţie ce avea loc în biroul 
superiorului ei, un anume domn Bevan, conversaţie în care se 
exprima îngrijorarea profundă legată de capacitatea acestor 
creaturi neidentificate de a accesa clădiri şi date ultrasensibi- 
le. Problema a fost închisă rapid, cu speranţa clară din partea 
tuturor celor implicaţi că nu se va repeta. 


Strict secret 


Aceste numeroase şi variate relatări oferă dovezi demon- 
strabile ale interesului profund manifestat de NASA faţă de 
relatările de reperări de OZN, de o natură deosebit de sur- 
prinzătoare, la mijlocul anilor 1970. Şi n-ar trebui să fiţi 
surprinşi să aflaţi că interesul NASA faţă de OZN-uri, de viaţa 
extraterestră şi de elernente asociate de natură cosmică şi 
spaţială nu era destinat să scadă. Absolut deloc. 

Fraţii din spaţiu 


Începând de la finalul anilor 1940, sute de persoane, din toate 
părţile planetei, au declarat că avuseseră contacte directe 

cu extratereștri din lumi îndepărtate, foarte asemănători cu 
omul. Aceşti extratereştri sunt descrişi cel mai frecvent ca 
fiind echipați în costume strânse pe corp, dintr-o singură 
bucată, având păr bogat şi lung, de obicei (dar nu exclusiv) 
blond. Şi nu numai atât: vizitatorii cosmici îi informează pe 
aceia dintre noi, pe care i-au identificat ca fiind demni de 
acest gen de contact direct, că sunt extrem de îngrijoraţi de 
firea noastră agresivă. Dorinţa lor este să dezafectăm bombe- 
le atomice şi armele de distrugere în masă, să ne hotărâm să 
ducem o viaţă paşnică şi să ne obişnuim să fim mai puţin do- 
minaţi de violenţă şi război şi mai mult de gânduri de iubire 
şi pace. Acestui gen de extratereştri li se spune acum, în mod 
obişnuit, Fraţii din spaţiu, iar persoanelor a căror existenţă a 
fost modificată radical de întâlnirea cu Fraţii din spaţiu li se 
zice Contactaţi. 


Dacă spusele martorilor oculari sunt adevărate, atunci, la 
scurt timp după ce OZN-urile au început să apară în toate 
părţile lumii, în vara anului 1947, vizitatorii cosmici au ales 
o altă abordare în ceea ce priveşte mijloacele şi metodele lor 
de contact. Neavând, se pare, dorinţa de a ateriza pe pajiştea 
din fața Casei Albe, în faţa Palatului Buckingham sau în faţa 
Kremlinului, Fraţii din spaţiu au preferat mijloace de contact 
mai directe şi mai puţin senzaţionale. Preferinţele Fraţilor din 
spaţiu au fost deşerturile, munţii, pădurile şi chiar, conform 

relatărilor unor martori oculari, restaurantele izolate din oră- 
şele prăfuite, bătute de vânt. 


Strict secret 


Un astfel de caz tipic a avut loc, puţin după miezul nopții, 
la 28 octombrie 1973. Dionisio Llanca, care lucra ca şofer de 
camion pe vremea aceea, mergea cu maşina pe Highway 3, în 
apropiere de Bahia Blanca, un oraş situat în partea sud-ves- 
tică a provinciei Buenos Aires, Argentina. O mică înţepătură 
într-unul dintre cauciucuri afecta de câteva ore modul de 
conducere al lui Llanca, când, dintr-odată, o pierdere brus- 
că a aproape întregii cantităţi de aer rămase în cauciuc l-a 
făcut pe Llanca să piardă controlul camionului şi a încărcă- 
turii acestuia. Prin urmare, a fost nevoit să frâneze rapid şi 
să oprească pe marginea drumului, după care s-a apucat să 
scoată cauciucul dezumflat. În clipa aceea, s-a întâmplat ceva 
ciudat. Llanca s-a trezit învăluit de un fascicul puternic de 
lumină, provenind de la o aeronavă de formă circulară, care 
plutea deasupra lui, la mai puţin de 6 m înălţime. Parţial în- 
lemnit din cauza luminii puternice, Llanca a rămas total uluit 
când, întorcându-se, s-a trezit în faţa a trei extratereștri, ai 
căror ochi parcă îi scormoneau sufletul. 

Cei trei, doi care semănau foarte mult cu nişte bărbaţi 
umani şi o femeie, aveau cam 1,67 m înălţime şi erau îm- 
brăcaţi în combinezoane mulate, dintr-o singură bucată, de 
culoare cenuşiu-deschis. Şi toţi aveau obligatoriul păr blond. 
Restul întâmplării nu a fost prea distractiv pentru Llanca. 
Unul dintre extratereștrii bărbaţi s-a aruncat brusc și cu 
violenţă în direcţia lui, având un dispozitiv necunoscut ataşat 
la unul dintre degetele de la mâna stângă. Fie din cauza fricii, 
fie ca rezultat al acţiunii dispozitivului respectiv, Llanca s-a 
simţit brusc ameţit, apoi a leşinat. La scurt timp după aceea, 
când şi-a revenit în sfârşit în simțţiri şi și-a recăpătat echi- 
librul, Llanca avea imprimat în minte un mesaj de la cei trei 
vizitatori de departe, care îi transmiseseră că erau prezenţi în 

Într-o zonă a planetei Marte, cunoscută azi sub numele de 
Cydonia şi prezentând o asemănare nefirească cu un chip 
uman, se află o structură uriașă, ce se întinde la 10 grade 
nord de ecuatorul marțian. A fost fotografiată, pentru pri- 
ma dată, la 25 iulie 1976, de sonda spaţială Viking 1 a NASA, 
care se afla pe orbita planetei în momentul respectiv, şi a 
fost adusă în atenţia publicului într-un comunicat de presă 
al NASA despre fotografia respectivă, şase zile mai târziu. De 
atunci, a devenit cunoscută în lume drept Chipul de pe Marte. 


Se ştie că majoritatea interpretărilor fotografiei oferite 
de NASA şi de anumite elemente din comunitatea ştiinţifică 
oficială sugerează că acest chip nu este altceva decât o formă 
de relief absolut 
naturală, una dintre 
numeroasele terase 
stâncoase ce pot fi 
găsite, cu siguranţă, 
în întreaga regiune 
Cydonia. Dar mult 
mai incitantă este 
teoria că acel chip 
ar putea reprezenta 
foarte bine resturi- 
le unui monument 
antic artificial, de 


Ş i O imagine panoramică a zonei faimosului 
genul Sfinxului, Chip de pe Marte. 


[u] 


Viking a reuşit să capteze o altă imagine a chipului, dar 
numai câteva zile mai târziu. Departe de a-i pune la 
îndoială aspectul, aceasta sprijinea argumentul că faţa 
îşi păstra aspectul de chip uman, chiar privită din mai 
multe unghiuri. Varianta predominantă la explicaţia 
geologică a NASA - aceea că figura şi alte formaţiuni 
erau forme de relief naturale - este aceea că vedem 
structuri artificiale extrem de vechi, construite de o 
civilizaţie necunoscută. Această variantă nu a fost 
făcută publică niciodată, din motive lesne de înţeles.! 


Imagine de aproape a Chipului de pe Marte, despre care mulţi 
cred că a fost sculptat de o civilizaţie marțiană antică. 


Făcută dintr-un unghi solar mai prielnic decât varian- 
ta anterioară, fotografia 70A13 a lui Viking nu numai 
că este o confirmare a asemănării faciale frapante 

aserănărilor descrise de denigratorii Chipului de pe 
Marte sunt imagini din profil. Privit dintr-un unghi 
doar puţin diferit, vestita asernănare cu un chip 
dispare, fiind înlocuită cu un fenomen evident natural. 
În timp ce profilul se bazează pe un minimum de 
informaţii pentru a da un sens contururilor misterioa- 
se care să sugereze trăsături de genul nas, gură etc. 
Chipul de pe Marte este diferit prin mai multe aspecte 
relevante. De exemplu, faţa pare să fie un portret 
frontal. În timp ce modelările pe computer relevă un 
profil facial izbitor atunci când este privit din per- 
spectiva unui observator de pe suprafaţa marțiană, 
chipul păstrează aspectul umanoid atunci când este 
privit de sus. Asta nu dovedeşte că este o lucrare a 
unei inteligenţe, dar are tendinţa de a-l ridica deasu- 
pra exemplelor înaintate de geologii convinşi că este 
obligatoriu ca faţa de pe Marte să aibă o explicaţie 
prozaică. 


Interesant, Tonnies a dezvăluit: 


Imaginile cu rezoluţie înaltă ale chipului dezvăluie 
detalii care nu erau vizibile în primele fotografii făcute 
de Viking. Astronomul Tom Van Flandern, de exemplu, 
a observat rapid existenţa unor trăsături plasate cu 
precizie, de tipul „pupilei“ dintr-un „ochi“, precum şi 
a „nărilor“ şi a „buzelor“. Toate acestea depăşeau 
puterea de rezoluţie a misiunii Viking. Şansele scăzute 
ca astfel de caracteristici faciale secundare să apară 
întâmplător au ajutat la combaterea ideii că faţa de pe 
Marte era produsul unei pareidolii. Dacă este cu 
adevărat un afloriment bătut de vânt, asta ar fi mult 
mai ciudat decât ne imaginam înainte de scanările cu 
rezoluţie înaltă. Dacă acelaşi nivel de detaliu ar fi fost 
detectat la o formă de relief terestră, probabil că ar fi 
fost consultaţi arheologii, pentru a-i estima valoarea 
în calitate de potenţial artefact." 

OZN-uri prăbuşite în Bolivia 


În ultima parte a anilor 1970, NASA a fost implicată în pro- 
blema OZN-urilor prăbuşite într-o măsură fără egal înain- 

te (cel puţin, din câte ştim noi). Într-adevăr, pe parcursul 
anilor 1978 şi 1979, se pare că activităţile NASA şi cele ale 
OZN-urilor prăbușşite s-au potrivit perfect. Un eveniment ex- 
trem de semnificativ, care se încadrează foarte bine în această 
categorie şi continuă să fie învăluit în mister şi confuzie până 
în zilele noastre, s-a petrecut în Bolivia, la începutul lunii mai 
1978, şi este susţinut de o serie de documente oficiale inci- 
tante şi variate, care au ieşit la lumină, documente ale unor 
agenţii printre care se numără CIA, Departamentul de Stat şi 
chiar NASA. 


În mai 1978, un grup de cercetare cu baza în Statele Unite, 
numit Citizens Against UFO Secrecy/CAUS (Cetăţenii împo- 
triva secretelor legate de OZN-uri), a început să investigheze 
mai profund o poveste senzaţională relatată de United Press 
International (UPI), din care reieşea că un vehicul spaţial 
extraterestru se prăbuşise pe Pământ, undeva în Bolivia. Şi nu 
numai atât: se afirma că NASA se implicase serios în investi- 
garea misterioasei întâmplări. 

La două zile după apariţia poveştii UPI, CAUS a contactat 
NASA, ca parte a încercării de a obţine un comentariu ofi- 
cial şi, spera el, de a înţelege mai bine şi mai limpede ce se 
întâmpla. Interesant, conform celor notate de CAUS, se pare 
că la Biroul de Relaţii Publice al NASA avusese loc, brusc şi 
pe scară largă, un atac de gripă aviară, deoarece toţi purtă- 
torii de cuvânt păreau să fie absenţi şi în concediu medical, 

Explozia navetei spaţiale Columbia, în 2003, a dat naştere 
la o avalanșă de teorii ale conspirației. 


secrete despre astfel de fenomene supranaturale au ieşit 
acum la suprafaţă din arhivele Forţelor Terestre, ale Forţelor 
Aeriene, ale CIA, Agenţiei de Informaţii pentru Apărare şi ale 
FBI. Uneori, aceste dosare demonstrează clar că, atunci când o 
abordare convenţională de căutare a anumitor date importan- 
te nu a dat rezultate, singura opţiune rămasă a fost deseori 
urmarea unor căi cu proporţii clar neconvenţionale - ceea 

ce, se pare, este exact ce a decis să facă FBI, în timp ce era 
implicat în investigarea la nivel naţional a distrugerii navetei 
Challenger. 


Confidenţial 


Teorii nebuneşti de natură religioasă ale conspirației au 
ajuns pe primul plan când, la 1 februarie 2003, naveta spaţia- 
lă Columbia a NASA s-a dezintegrat deasupra statului Texas, 


[ass ] 


Texas, înconjurat de materiale care aparțineau, în mod evi- 
dent, unui balon obişnuit. Din nefericire, presa zilnică de pe 
tot globul a preferat varianta unei muşamalizări. Şi mai ciudat 
este că nimeni din presă se pare că nu s-a gândit să-i pună 
armatei o întrebare evidentă: de ce personalul militar foarte 
bine instruit de la Aerodromul Roswell nu a reușit, inițial, să 
facă diferenţa între o farfurie zburătoare fantastică şi futu- 
ristă şi ceva atât de normal ca un balon meteorologic? 


Timp de aproximativ trei decenii, problema a rămas fără 
niciun răspuns - adică până în momentul în care savantul în 
fizică nucleară Stanton T. Friedman a început să facă săpături 
chiar în centrul misterului. La 20 ianuarie 1978, Friedman 
ţinea o prelegere la Baton Rouge, Louisiana. Aflându-se acolo, 
a luat parte la diverse 
interviuri luate de pre- 
sa locală. Într-o pauză 
din timpul unui astfel 
de interviu, la un post 
de televiziune din oraş, 
Friedman a fost prezen- 
tat directorului acestuia. 
Întâmplător, acesta era 
un bun prieten al lui Jesse 
Marcel, personajul încă 
în viaţă care, conform 
comunicatului de presă 
al RAAF din 8 iulie 1947, 
fusese un element-cheie 
în recuperarea ciudate- 
lor materiale găsite în 
deşertul New Mexico, în 
Bine aţi venit la Roswell, New Mexico: acea zi faimoasă. Şi astfel 
locul în care s-a prăbuşit un OZN. a început căutarea intensă 

după 1950 nu deranja câtuşi de puţin Forţele Aeriene, acestea 
afirmând cu aroganță şi tupeu că toţi cei care văzuseră cu 
ochii lor presupusele cadavre confundaseră în mod constant 
anul în chestiune, din cauza a ceea ce oficialii au numit, cu 
ingeniozitate, „compresia timpului“. 

În esenţă, iată cum stau lucrurile astăzi: comunitatea 
colectivă de cercetare a OZN susţine în majoritate, deşi nu 
în unanimitate, ideile şi concluziile că nişte extratereştri au 
murit în deşertul aspru din New Mexico, cu peste 60 de ani 
în urmă, în timp ce Forţele Aeriene afirmă că nu a fost vorba 
decât de un balon Mogul şi de păpuşi de testare. Cu toate 
acestea, aceeaşi comunitate de cercetare a OZN are un aliat 
puternic şi fairnos, care le lipseşte total Forţelor Aeriene - 
unul dintre astronauții de pe Apollo: dr. Edgar Mitchell. 


Confidenţial 


Născut în 1930, Edgar Mitchell a pilotat modulul lunar 
Apollo 14, care a aselenizat la 5 februarie 1971. Pe lângă 
faptul că a fost unul 
dintre cei foarte 
puţini care au păşit 
pe suprafaţa luna- 
ră, Mitchell crede 
cu convingere că 
OZN-urile sunt reale 
şi că cele într-ade- 
văr necunoscute 
sunt produsul unor 
entităţi inteligen- 
te din alte lumi, 
cu alte cuvinte, al 
unor extratereștri." 
Mai mult, Mitchell a 


z = Astronautul Edgar Mitchell, fotografiat 
spus că OZN-urile pe Lună, crede că la Roswell, în 1947, 
au fost subiectul s-au prăbuşit extratereștri. 

Centrul Spaţial Lyndon B. Johnson al NASA din Texas, locul unde 
se află fotografiile cenzurate cu OZN-uri şi creatura tip om molie. 


fenomenul OZN şi despre legătura dintre acesta şi secretele şi 
conspiraţiile orchestrate la nivel oficial. 

Unul dintre cei care au vorbit la evenimentul din 2001 

organizat de Greer a fost o femeie pe nume Donna Hare, care 
lucrase în trecut la Philco, o companie cu care NASA avea 
contracte la începutul anilor 1960 pentru a-i oferi o reţea de 
staţii de urmărire mondiale pentru zborurile cu om la bord 
din Proiectul Mercury. Hare, care a primit o serie de pre- 
mii din partea NASA, inclusiv Apollo Achievement Award, a 
petrecut peste 15 ani ca subcontractant al agenţiei spaţiale, 
lucrând în Clădirea 8 a Laboratorului Fotografic din Centrul 
Spaţial Johnson din Houston, Texas. 

Hare a avut de spus audienței de la evenimentul din 2001 
al lui Greer o poveste semnificativă, poveste ce a sugerat 
clar că anumite elernente din eşaloanele superioare ale NASA 
ştiau că OZN-urile erau o realitate de netăgăduit, dar făceau 
tot posibilul să împiedice ca astfel de adevăruri să devină 
cunoscute în afara canalelor sale regulate şi secrete. Hare a 
dezvăluit celor prezenţi în auditoriu că, fiind în posesia unei 
autorizaţii secrete în momentul respectiv, avea acces la destul 
de multe uşi, ceea ce a dus, cu o anumită ocazie, la o întâlnire 


Capitolul 17 
Atacul computerelor NASA 


Cea mai mare problemă, atunci când este vorba de verificarea 
unor astfel de poveşti curioase, este completa incapacitate 

a unei părţi a publicului, a mass-mediei şi a comunităţii de 
cercetare a OZN de a obţine accesul la fotografiile cenzu- 
rate nepreţuite, pentru o examinare și o evaluare științifică 
independentă. NASA, în mod nesurprinzător, neagă categoric 
existența unor astfel de fotografii cu OZN-uri sau cu baze ori 
structuri extraterestre avansate de pe suprafaţa Lunii. În mod 
similar, nimic cu adevărat semnificativ despre această pro- 
blemă nu a ajuns sub ochii publicului, în urma aplicării Legii 
privind libertatea accesului la informaţie. 


Cu alte cuvinte, ușa din faţă este închisă ferm în faţa ori- 
cui nu are autorizaţia oficială necesară pentru a accesa ade- 
vărul strict secret. Asta dacă nu cumva sunteţi pregătiţi să vă 
tăiaţi singuri craca de sub picioare, să încălcaţi legea ocolind 
uşa din faţă şi, în schimb, să pătrundeţi în secretele NASA pe 
uşa din spate, printr-o serie de atacuri pe computer, adică 
tocmai ce a fost făcut până acum, de câteva ori. Un englez, 
pe nume Gary McKinnon, a făcut exact asta cu câţiva ani în 
urmă, rezultatele fiind cu adevărat alarmante și dezastruoase 
pentru el. 

Copil în anii 1960, McKinnon trăieşte în prezent sub ame- 
ninţarea unui tratat de extrădare în Statele Unite, sub acuza- 
ţia de a fi realizat ceea ce unul dintre acuzatorii americani a 
pretins a fi, fără îndoială, cel mai mare atac informatic împo- 
triva infrastructurii oficiale a Statelor Unite din istoria aces- 
tora, producând daune severe unei întregi pleiade de sisterne 

în aceeaşi lună în care Vaticanul făcuse această declaraţie 
cutremurătoare. Articolul sublinia cuvintele Părintelui Gabriel 
Funes, care îşi exprimase părerea că astrobiologia ar trebui 
considerată o cale corectă și demnă de investigare și cercetare 
şi a specificat, cu grijă, că posibilitatea ca viaţa să existe şi 
în altă parte nu intră deloc în conflict cu vederile actuale ale 
Bisericii Catolice. 

Tot în mai 2008, cercetătorul Thomas Horn a observat 
că teologul catolic Malachi Martin a oferit un răspuns enig- 
matic atunci când a fost întrebat de gazda Art Bell, la postul 
de radio Coast to Coast AM, de ce şi-a intensificat Vaticanul 
investigaţiile în domeniul spaţiului extraterestru şi de ce face 
asta tocmai la Observatorul de la Mt. Graham din sud-estul 
Arizonei. Răspunsul lui Martin a fost deopotrivă diplomatic și 
ciudat. Şi extrem de provocator: 


... mentalitatea în rândul celor de la cele mai înalte 
nivele din administraţia și geopolitica Vaticanului este 
că, în clipa de faţă, cunoașterea a ceea ce se întâmplă în 
spaţiu şi a ce ne aşteaptă poate fi de mare importanţă 
în următorii cinci, zece ani.! 


Apoi, în noiembrie 2009, NASA a anunţat într-un comuni- 
cat de presă de mare circulaţie: 


În această ultimă săptămână, Academia Pontificală de 
Ştiinţe a găzduit la Roma Săptămâna de Studiu al 
Astrologiei, ca parte a Anului Internaţional al 
Astronomiei... Discuţiile au mers de la ce ar însemna 
pentru Biserică descoperirea vieţii extraterestre până la 
întrebarea dacă ştiinţa are sau nu are nevoie de religie.2 


Această frază finală a comunicatului de presă al NASA din 
noiembrie 2009 este extrem de importantă, deoarece repetă 
aproape identic cuvintele şi recomandările raportului elaborat 
la Brookings în 1960, „Proposed Studies on the Implications 
of Peaceful Space Activities for Human Affairs“ („Studii 

